title: Kollum: "Froulju binne twadde soarte"

maintext:
"Bêste minsken, ik hoopje dat jim Ald en Nij wer oerlibbe ha. It is altyd wer nuodlik, sa’n twadeiske oarloch. Deaden, ferwûnen en fernielingen op grutte skaal hearre der krekt sa by as oaljekoeken, selsmakke slaadsjes en tefolle konferenses.
Eartiids wie Ald en Nij allinne ynteressant foar de earmen. Dy giene biddeljend by de doarren lâns om iten en branje, om sa de winter troch te kommen. It karakter fan Ald en Nij feroare yn de jierren 50 fan de foarige iuw, doe’t elektrisiteit beskikber kaam. Mei de kuolkast, djipfries en ferwaarming waard it yn rap tempo in lúkse barren. Dêr’t oaljekoeken bygelyks ornearre wiene as fette hap om waarm te bliuwen –makke fan yngrediïnten dy’t de hiele winter goed bleaune– binne dy no allinne noch in goeie boaiem foar it ynnimmen fan alkohol.
Hawar, in twadeiske oarloch, dus. No tinke jim miskien: dy Schoorstra brûkt in hyperboal, dy oerdriuwt om de klam op in miening te lizzen. Dochs is dat net sa. Om dat te yllustrearjen sjoch ik ek oer de grins. Nei de buorlju yn Dútslân. Dêr hiene se dizze loop yn ferskate stêden saneamde ‘befeilige sônes’ foar froulju. ‘Women safety area’s’. Tinten dêr’t froulju yn flechtsje koene as se harren bedrige fielden, of as se oantaast waarden troch groepen manlju. Yn dy befeilige sônes stiene krisisyntervinsjespesjalisten fan it Reade Krús klear. Dêrneist noch in sanitêre tinte foar de froulju en in mobile plysjepost om fuortendrekt oanjefte te dwaan.
Persoanlik ken ik befeilige sônes allinne fan oarlochsgebieten. Mei oare wurden: blykber is it oarloch yn de iepenbiere romte mei Ald en Nij. Dat blykt ek út de advizen dy’t de plysje oan froulju joech yn stêden as Berlyn, München, Frankfurt en Köln ûnder oaren. Wa’t lêstich fallen waard of oanrekke of slimmer, moast dy manlju strang ôfwize en oare besikers hiel lûd om help freegje. De plysje joech ek it advys om ‘stichfeste kleidung’ of in ‘kogelwerend vest’ oan te dwaan. München hie it ôfrûne jier mei de Oktoberfesten foar it earst befeilige sônes ynsteld. Dat hie goed foldien. 260 froulju wiene dy tinte ynflechte, en 30 dêrfan hiene oanjefte dien.
Behalve de befeilige sônes en de advizen foar de froulju ha praktysk alle stêden in plysjemacht op oarlochssterkte ynset. Tûzenen tonnen oan betonblokken. Kilometerslange rigen stekken. Ha se mear fideokamera’s pleatst en tsjustere hoeken en stegen útljochte. Rainer Wendt, foarsitter fan de plysjefakbûn, spuid dêr raar guod fan. Dy seit dat befeilige sônes foar froulju in ‘desastreus sinjaal’ binne. ‘Dêr joust mei oan dat der feilige en ûnfeilige sônes binne. Dat is de ein fan lykberjochtiging en lykweardigens. Fan bewegingsfrijheid en selsbeskikking. Froulju moatte der oanspraak op meitsje kinne dat se oeral feilich binne. Wa’t soks betinkt,’ seit er, ‘hat de politike diminsjes net goed foar ’t ferstân.’
Hurde taal fan de plysjefoarsitter. En ik moat him gelyk jaan."


title: Reedrydster Mayon Kuipers set punt achter karriêre

maintext:
Mayon Kuipers fan It Hearrenfean hâldt op mei reedriden. De 29-jierrige Kuipers ried dit wykein har lêste rit by de wrâldbeker yn Erfurt. Dêr waard se tsiende op de 500 meter en dat wie fuort har bêste útslach ea by in wrâldbeker.
Op it lêste Olympysk kwalifikaasjetoernoai einige Kuipers as fiifde en miste se mar krekt pleatsing foar de Olympyske Spelen. Har freon Freek van der Wart makke in pear wiken lyn bekend dat hy ophâldt mei shorttrack. Tegearre sille se no in reis meitsje nei Súd-Amearika.

fasttext_language: fy


title: Gemeente Opsterlân chat mei jongerein

maintext:
Opsterlân wol de jongerein mear belûke by it gemeentlik belied en is dêrom mei tsien jongerein fan 10 oant 16 jier oan it chatten. Dat is neffens de gemeente in goeie wize om mei de jongerein yn kontakt te kommen. Mei de chats wol de gemeente in better byld krije fan wat der ûnder de jeugd spilet en wat sy nedich hawwe. Ut de earste chats, dy't krektlyn west ha, die bliken dat jongeren graach meiprate oer sport, feilichheid op strjitte en mei it útgean en oer aktiviteiten yn de buert.
Foardat de gemeente mei tsien jongerein oan it chatten gie, is der ûndersyk dien ûnder 105 jongeren. De chatters komme út Bakkefean, Fryske Peallen, Oerterp en Wynjewâld. Jeugd út oare doarpen kin har ek noch opjaan om mei te praten.


title: Automobilist ferwûne by botsing tsjin beam by Wier

maintext: By in ûngelok op de Gernierswei by Wier is sneontemoarn in persoan ferwûne rekke. It slachtoffer rekke mei de auto fan de dyk, botste tsjin in beam en bedarre yn in greppel. Mooglik wie de glêdens de oarsaak fan it ûngelok. It slachtoffer is foar kontrôle oerbrocht nei it sikehûs.


title: "Achtkarspelen moat ôfsjen fan heffing prekariorjochten"

maintext:
Ferskate partijen yn de ried fan Achtkarspelen wolle dat it kolleezje ôfsjocht fan it heffen fan prekariorjochten yn de gemeente. De FNP, Gemeentebelangen, de ChristenUnie en de PvdA tsjinje dêroer in moasje yn. Ynwenners fan Achtkarspelen krigen koartlyn in brief fan wetterbedriuw Vitens, mei in ekstra te beteljen bedrach. It bedriuw wol de hegere belesting dy't de gemeente opleit, trochberekkenje oan har klanten.
In mearderheid fan de ried fynt dat de ynwenners net de dupe wurde meie fan de prekarioheffing. Oer trije wiken wurdt de moasje yn de gemeenteried behannele.


title: Jouster skûtsje kin sa goed as wis wer meidwaan

maintext:
It Jouster skûtsje, de Oeral Thús, kin dit jier sa goed as wis wer meidwaan oan de striid om it SKS-kampioenskip. Der is oerienkomst mei de kommisje-Amels oer in oanpassing fan it skûtsje, sadat dizze wer meidocht oan de regels fan de orizjinaliteit.
Dit jier waard it Jouster Skûtsje út de kompetysje helle troch in heechoprinnend ferskil fan miening oer dy orizjinaliteit. Skipper Dirk Jan Reijenga fûn dat hy net feilich sile koe, as hy him hâlde soe oan der regels fan de kommisje-Amels. De oanpassing dy't no foarsteld is, is neffens him wol feilich en giet net ten koste fan de faasje. Ek kin it besteande grutseil brûkt wurde. De oanpassingen moatte noch wol presys op papier setten wurde foar beide partijen.
Dat it skûtsje wer meidwaan kin, is belangryk nijs foar de Stichting Skûtsje Haskerlân, de eigener fan it skûtsje. As it skûtsje opnij net meisile kinne soe, soe dat de sponsors en donateurs ûnder grutte druk sette. Troch it ynsidint fan ôfrûne jier is úteinlik mar ien donateur ôfheakke, seit bestjoerslid Van der Valk.


title: Dieven stelle sechstich autobannen út garaazje Frjentsjer

maintext: By autobedriuw Deinum yn Frjentsjer binne yn de nacht fan tiisdei op woansdei sechstich autobannen stellen út in container. De garaazje rûst de skea op sa'n 4.000 euro. De container stiet bûten en waard iepenbrutsen, wêrnei't de dieven de bannen yn in buske laden en útnaaiden. De plysje is dwaande mei ûndersyk.


description: De PVV yn Achtkarspelen hat syn kandidaten foar de kommende gemeenteriedsferkiezings presintearre. Dat barde moandei yn Drachten, yn it bywêzen fan PVV-foa

title: PVV-list yn Achtkarspelen foar ferkiezingen maart bekend


title: Spanning nimt ta yn Eastermar: ''It is ien grut feest''

maintext:
Ynwenners fan Eastermar wachtsje freed yn spanning op de bekendmakking fan de prizen fan de Postcode Loterij. Op it doarpsplein fan Eastermar jout de organisaasje oan it begjin fan de jûn priis wat de Eastermarders foar elk lot winne. Om fjouwer oere set in feestlik programma útein. Artysten lykas André Hazes jr. en De Coronas fersoargje oant seis oere optredens. Alle ynwenners fan Eastermar binne wolkom en de tagong ta it muzykterrein is fergees.
Hast 27 miljoen euro
Yn totaal wurdt der 26,95 miljoen euro ferdield ûnder de meispyljende ynwenners fan Eastermar. De bedragen binne ôfhinklik fan it tal ferkochte lotten yn it doarp. Ek wurdt sjoen nei it tal saneamde Kanjerpunten dy't de dielnimmers sammele ha. Hoe langer in lot dit jier meispile, hoe mear Kanjerpunten en hoe grutter it oandiel yn de priis.
De krekte bedragen binne noch net bekend. ''Ik haw gjin idee'', seit José út Eastermar. ''Mar alles is moai meinommen. Ik gok op 10.000 euro. Mar it is yn elk gefal ien grut feest.''
Twa famyljes
De oare 26,95 miljoen waard ôfrûne moandei al útrikt oan twa famyljes dy't wenje oan de Industrieweg. Tjeerd en Marianne krigen goed njoggen miljoen euro; buorlju Songja en Romke skreaunen achttjin miljoen euro by op harren rekken.


title: FIDEO: Minsken wolle graach efkes elektrysk ride

maintext: It jier 2018 moat ít jier wurde fan de elektryske auto. Dat seit Tsjeard Mast, fan it Fryske bedriuw EV-Solutions yn Drachten. Hy rydt al jierren yn in elektryske auto, en mei himsels sa njonkenlytsen spesjalist neame. De brânsjferiening fan de auto-yndustry ferwachtet dat de ferkeap fan elektryske auto's dit jier ferdûbelje sil yn fergelyk mei 2017. Mar as jo sjogge nei it totaaltal auto's, bliuwt elektrysk riden in seldsumheid. Minsken sjogge altyd efkes om as der in elektryske auto foarbyriden komt, seit Mast, en se wolle der graach sels ek efkes in eintsje yn ride.


title: Mear bern mei slimme klachten troch drinken enerzjydrank

maintext:
Bernedokters sjogge hieltyd faker bern tusken 13 en 18 jier mei slimme klachten troch it drinken fan enerzjydrank. Dat sei Brita de Jong fan it MCL moandei yn it radioprogramma Weistra op Wei. De klachten binne bygelyks rêsteleazens, sliepproblemen en stress. Der moat, as it oan de bernedokters leit, mear bewustwêzen komme dat de drankjes net ûnskuldich binne. Dêrom wolle se in ferbod.
De Jong is bliid mei de oandacht dy't de oprop moandei krigen hat. "Het is belangrijk dat de kinderen ervan bewust zijn wat ze drinken, maar ook de ouders en de artsen."
Steatssekretaris Blokhuis fan Folkssûnens sjocht in ferbod net sitten, mar De Jong tinkt dat nedich is om minsken ynsjen te litten hoe skealik it is: "Als voorlichting niet helpt, dan moet je toch verdere stappen ondernemen." Se sjocht bern op de earste help binnenkommen mei ûnder oare hertsteurnissen. "Ik hoop dat ik minder patiënten zie op de eerste hulp, dat is het belangrijkste."


title: Omrop TIP: PietCast #9 Hoefolle giet de seespegel omheech?

maintext:
It waar, ien fan de ûnderwerpen dêr't it measte oer praat wurdt. Foar de minsken dy't ynteressearre binne yn mear as allinne de foarsizzing foar de kommende dagen, is der de PietCast. In podcast mei waarman Piet Paulusma. Yn de nijste ôflevering stiet klimaatferoaring sintraal. Want ja: hoe sit it mei de stiging fan de seespegel en watfoar gefolgen hat dat foar Fryslân?
Yn ôflevering 9 binne Piet en Wim by it Deltacongres yn Ljouwert. Hoe stiet it mei de klimaatferoaring? Wat binne maatregels dy't nommen wurde kinne en is der eins in échte oplossing? Dat wurdt der allegearre bepraat op it kongres en yn de PietCast dy't hjirboppe te beharkjen is.
Ien kear yn de trije wiken dûkt Wim Brons tegearre mei Piet djipper it waar yn. Hoe komt Piet oan syn ynformaasje? Krije we ea noch in Alvestêdetocht? Hoe tinkt Piet oer de opwaarming fan de ierde? Allegearre ûnderwerpen dy't oan 'e oarder komme kinne yn de podcasts oer it waar.
De PietCast is te finen yn iTunes. Of yn dyn eigen favorite podcastprogramma fia RSS. Alles oer it waar is fansels te finen op Omropfryslan.nl/waar.


title: Plysje hellet fytster (22) fan de Wâldwei by Warten

maintext: De plysje hat sneontenacht in 22-jierrige frou út Grins fan de Wâldwei by Warten helle. Se fytste oer de autodyk en woe sa fluch mooglik thús komme. De plysje hat de frou fan de dyk helle. Dêrnjonken is der proses-ferbaal tsjin har opmakke.


title: Man moat finzenis yn nei stellen fan kezinen yn Drachten

maintext:
In man út Grins hat in finzenisstraf fan twa moannen krigen omdat er op in bouterrein yn Drachten alve splinternije kezinen, ynklusyf doarren, stellen hat. De fertochte seit dat er in opdrachtjouwer hie, mar hy wol net sizze wa. De man hie se dêrnei ferkocht oan ien út Aldeberkeap. Dy hie de kezinen op Marktplaats set, wêrtroch't se wer weromfûn waarden.
De Grinzer hat in lang strafblêd en siet noch yn in proeftiid. Dêrom moat er njonken de twa moannen sel, ek noch in âlde straf ûnder betingst fan twa wiken útsitte.


title: Kuorballers SCO thús ûnderút tsjin Amsterdam

maintext:
De kuorballers fan SCO binne der sneontejûn yn de haadklassewedstriid tsjin Amsterdam net yn slagge de punten thús te hâlden. Mei in lyts ferskil fan 22-25 ferlear de ploech út Aldeholtpea fan ROHDA. By skoft hâlden de teams inoar yn it lykwicht: 11-11. Ek yn it twadde part fan de wedstriid bleau it spannend, fiif minuten foar de ein fan de wedstriid wie it ferskil noch mar twa punten. Dêrnei makken de Amsterdammers dien wurk.
ROHDA stie oant dizze wedstriid krekt ûnder SCO op de ranglist, mar komt troch de winst boppe de ploech út Aldeholtpea telâne.


description: Rykswettersteat sil woansdeitejûn mei haast beammen kappe lâns de A6 tusken Emmeloard en De Lemmer. Dat meldt Omrop Flevolân. Neffens in wurdfierder fan Ry

title: Mei haast beammen kapt op A6 nei stoarm, ien rydstrook ticht


title: Skoalbern kontrolearje it ferkear yn Boarnburgum

maintext:
Bern fan twa basisskoallen yn Boarnburgum hawwe tiisdeitemoarn in ferkearskontrôle dien yn it doarp. Mei help fan de plysje en in ferkearssaakkundige, holden de skoalbern auto's op strjitte oan. Bestjoerders dy't te hurd rieden, krigen in reade kaart. Bestjoerder dy't har oan de snelheid holden, krigen in griene kaart.
Mei de ferkearskontrôle woene de bern en de plysje autobestjoerders bewust meitsje fan harren rydgedrach. Neffens de ynwenners fan it doarp wurdt der faak te hurd riden yn Boarnburgum.


title: Nynke Laverman is "bliid dat it einlik sa fier is"

maintext:
De repetysjes binne yn folle gong en it is no echt ôftelle oant sneon, want dan is yn Ljouwert de iepening fan Kulturele Haadstêd 2018. De stêd is foar in grut part al omtsjoend oant dé Kulturele Haadstêd fan Europa en muzikaal Fryslân makket him op om sneon te skitterjen mei de moaiste muzyk, sa ek Nynke Laverman. De Fryske sjongeres hat in soad nocht oan de iepening: "Ik bin sa bliid dat it einlik sa fier is."
Laverman sjongt by de iepening it liet "Seis oere thús" en docht dat op in Fryske hynst. "Ik haw al in skoft oan it trainen west, om him foaral ek wenne te litten oan de omstannichheden, dêr't er sneon yn telâne komt." By Laverman sels oerhearsket sûne spanning. "Juster hiene we de trochrin en doe tocht ik fan 'Oeh, it is dochs wol spannend', want it is gewoan enoarm. Sa folle minsken en dingen, dy't byinoar komme moatte."
Oan de iepening dogge yn totaal 2.500 minsken mei. "Bern, fanfaren, koaren, muzikanten en mear en dat komt allegear byinoar. Foar my is de vibe dy't ûntstiet it alderbelangrykste. It gefoel fan mei syn allen de tosken yn in nije tiid te setten en de stêd en Fryslân nei in nij level te tillen."
De iepening fan Kulturele Haadstêd is sneon om 20.30 oere te sjen by Omrop Fryslân.


description: De fúzje tusken Radio Stad Harlingen en Radio Eenhoorn moat dit jier rûn komme. Eenhoorn is de lokale omrop foar de gemeente Waadhoeke. Beide stjoerders jo

title: Radio Stad Harlingen en Eenhoorn fusearje dit jier


title: Europaplein Ljouwert feiliger makke mei betonnen muorkes

maintext:
Fjouwer lange muorkes mei betonnen sokkels moatte foarearst de ferkearsfeilichheid garandearje op it Europaplein. De gemeente Ljouwert hat de fjouwer betonrigen tongersdeitemiddei pleatst by de turborotonde. Der ha twa ûngelokken west de ôfrûne tiid, wêrby't in auto fan de dyk rekke en op it fytspaad bedarre. De betonnen sokkels tsjinje as needmaatregel. De gemeente Ljouwert wol ta op in definitive fangrail, dy't der kreazer útsjocht.
It Europaplein waard yn oktober iepene nei moannenlange wurksumheden. It plein foldocht neffens de gemeente oan alle regels, dy't der foar jilde.


title: Pjutteboartersplakken yn Smellingerlân sette yn op foarlêzen

maintext:
Yn Smellingerlân moatte alle bern wer wille yn lêzen krije. It projekt 'Boekstart' moat dêrby helpe. Alle berne-opfanglokaasjes en pjutteboartersplakken krije in set boeken en rjochtsje in spesjaal lêshoekje yn. Ien fan de efterlizzende gedachten is dat bern fan it foarlêzen in gruttere wurdskat krije.
100 meiwurkers fan de opfanglokaasjes ha de ôfrûne tiid leard hoe't se goed ynteraktyf foarlêze kinne. Fan de gemeente krije alle lokaasjes no in set boeken. Ek wurde oeral smûke foarlêsplakjes ynrjochte.


title: Keeper Martin Hansen werom by Hearrenfean

maintext:
De Deen Martin Hansen komt werom by Sportklup Hearrenfean. De 27-jierrige keeper wurdt oant de ein fan it seizoen liend fan FC Ingolstadt 04 út Dútslân. De hieroerienkomst giet direkt yn.
Hansen kaam ein augustus fan it ôfrûne jier ek al foar in healjier op hierbasis nei Hearrenfean, fanwegen de blessuere fan earste doelman Warner Hahn. Dat is no opnij it gefal.


title: Beswier tsjin oanlis natuerbegraafplak Rûgehuzen ôfwiisd

maintext: De Ried fan Steat hat beswieren tsjin de oanlis fan in natuerbegraafplak by Rûgehuzen ôfwiisd. De Stichting Gaasterlân Natuerlân hie de beswieren yntsjinne. Diels wiene se dêr neffens de Ried fan Steat te let mei, dy beswieren waarden dan ek net-ûntfanklik ferklearre. De beswieren dy't yntsjinne wiene tsjin wizigingen fan it plan hat de Ried fan Steat wol behannele, mar dy beswieren binne ôfwiisd. It gie dêrby ûnder oare oer de djipte fan begraven.


title: Meardere rydbewizen ynnommen by plysjekontrôles

maintext:
De plysje hat freedtenacht by ferkearskontrôles rûnom yn ús provinsje meardere rydbewizen yn beslach naam. In 20-jierrige bestjoerder út de gemeente Ljouwert rekke syn rydbewiis kwyt om't hy op de Anne Vondelingwei de plysje-auto mei 127 kilometer ynhelle, dêr't 70 kilometer it maksimum is. Op de Harnzerstrjitwei ried in 31-jierrige Ljouwerter 157 kilometer, dêr't 80 kilometer tastien is. In 63-jierrige bestjoerder út Grut-Brittannië moast syn rydbewiis ynleverje om't er mei drank op achter it stjoer siet. De man waard op de Rypsterdyk by Menaam oan de kant set.
In 28-jierrige ynwenner fan Tytsjerksteradiel foel op om't de man op de Wâldwei te hurd ried, kleefde, oare auto's snijde, ynhelle oer in trochlutsen streep, syn knipperljocht net brûkte en syn ferljochting net goed wie. De man hie boppedat de autoriem net om. Hy krige meardere prosessen-ferbaal en moat him melde foar in gedrachskursus yn it ferkear.


title: SC Cambuur set hikkesluter Jong FC Utrecht oan 'e kant

maintext:
Sûnder al te grutte problemen hat SC Cambuur freedtejûn wûn fan Jong FC Utrecht. De Ljouwerters setten de nûmer lêst fan de Jupiler League mei 3-1 oan 'e kant. De doelpunten kamen op namme fan Nigel Robertha, Martijn Barto en Darren Rosheuvel.
Cambuur naam op it sfearleaze fjild fan IJsselmeervogels yn Spakenburg al betiid it inisjatyf en stie nei in lyts healoere op 2-0 troch doelpunten fan Robertha en Barto. De Ljouwerters kontrolearren de wedstriid, mar krigen betiid yn de twadde helte in penalty tsjin. Dy waard ynsketten troch Nick Venema, wêrtroch't de foarsprong fan Cambuur weromrûn nei 2-1. Dochs waard it net echt mear spannend, om't Darren Rosheuvel (eks-FC Utrecht) inkelde minuten letter foar de 3-1 tekene.
De Ljouwerters krigen noch in oantal kânsen om de skoare fierder út te bouwen, mar it bleau 3-1 foar Cambuur.


title: Mear meldingen oer fjoerwurkoerlêst yn Fryslân

maintext:
By it meldpunt foar fjoerwurkoerlêst binne om de jierwiksel hinne sa'n 1.400 meldingen foar Fryslân binnen kaam. Dat is mear as foarich jier, doe't der 1.200 meldingen wiene. De measte klachten kamen opnij út Ljouwert, mei hast 300 meldingen. Yn Drachten wiene der sa'n 100 meldingen en op It Hearrenfean 91.
It meldpunt is in inisjatyf fan tritich lokale GrienLinks-fraksjes. Yn totaal binne der yn Nederlân 53.000 klachten oer fjoerwurkoerlêst binnen kaam. Ferline jier wiene dat noch 48.000.


title: Harnzer brekt kaak eks-frou nei itentsje: wurkstraf

maintext:
In man út Harns hat in wurkstraf fan 120 oeren krigen, omdat er syn eks-frou in brutsen kaak slein hat. Hy krige ek in selstraf ûnder betingst fan twa moanne. It wie út de hân rûn tusken de twa, neidat de frou te iten west hie by de fertochte. Dêrby sloech de man har sa hurd dat har kaak op twa plakken bruts.
Fan de rjochter moat de Harnzer in training folgje, om wat oan syn agresje te dwaan. En hy moat syn eks-frou 3700 euro betelje as smertejild en foar medyske kosten dy't se makke hat.


title: Minister: DINGtiid en oerheden moatte yntinsiver gearwurkje

maintext:
In yntinsivere gearwurking tusken DINGtiid en oerheden liket nedich. Dat skriuwt minister Kajsa Ollongren fan Binnenlânske Saken. DINGtiid is it orgaan foar de Fryske taal en jout advys oan oerheden oer it Frysk.
Neffens DINGtiid hat de provinsje Fryslân net genôch foech oer it waarboargjen fan de Fryske taal en kultuer. Ollongren skriuwt yn in reaksje dat se DINGtiid útnoeget om de belutsen bestjoersorganen, lykas gemeenten, te stypjen by it meitsjen fan regels en plannen.
No tongersdei oerleit DINGtiid mei de provinsje Fryslân en amtners fan it ryk.


title: Ferfelende Ljouwerter (19) mei mes oanhâlden

maintext:
De plysje hat sneontenacht yn de stêd in 19-jierrige Ljouwerter oanhâlden. De man wie op it Ruterskertier út in hoarekasaak set, om't er ferfelend wie. Fanwegen syn gedrach waard er net folle letter troch de plysje oanhâlden.
Doe't dy him fûillearren, die bliken dat de man ek noch in mes by him hie. Tsjin de 19-jierrige Ljouwerter waard dêrop proses-ferbaal opmakke.


title: Provinsje siket nei ferdwûne bylden út Steateseal

maintext:
De provinsje hâldt in syktocht nei de trije tradisjonele bylden, dy't ferdwûn binne út de Steateseal. De bylden hawwe jierren lang tsjin de muorre stien, boppe de stoel fan de kommissaris fan de Kening. By de nijbou fan it provinsjehûs, sa'n tsien jier lyn, binne se fuort rekke. De VVD die woansdei in oprop om opnij op syk te gean nei de bylden. De rest fan de partijen yn Provinsjale Steaten stipen dat útstel.
De bylden binne sa'n tritich sintimeter grut en symbolisearje de trije deugden foarsichtigens, rjochtfeardigens en krêft. De Fryske Steateseal is de iennige fan alle provinsjes, dy't noch altyd yn gebrûk is. Alles dat der te sjen is, hat histoaryske wearde. De bylden moatte dus weromkomme, fynt de VVD.


title: Pauwepearke fûn yn Damwâld, syktocht nei eigener

maintext:
Yn Damwâld binne twa pauwen fûn. It giet om in koppeltsje en dat bart net sa faak, neffens Harm Sliep fan de skutstâl yn Dokkum. Dêr wurde de eksoatyske fûgels op it stuit opfongen. It mantsje en it wyfke binne ferline wike al sinjalearre yn Damwâld. Sliep krige der al ferskillende kearen meldingen oer. Ek moandei waarden de pauwen op in dak sjoen. "Mar ik wol it dak net opklimme om der achteroan te gean. Want as ik yn de buert kom, dan fleane se wer fuort."
Op nijjiersdei kaam om in oer as fjouwer wer in melding fan minsken dy't de pauwen op dak hienen. "In buorman hat hinnen. Dy hat doe hinnefoer struid en de fûgels sa it hinnehok yn lokt. Doe koe ik se ophelje." Sûnt tiisdeitemoarn sitte se yn de skutstâl. De eigeners wurdt frege kontakt op te nimmen mei Sliep, dat kin fia de redaksje fan Omrop Fryslân.


title: UNIS Flyers ferliest dik yn België

maintext:
De iishockeyers fan de UNIS Flyers hawwe sneintejûn yn België mei 8-2 ferlern fan Herentals. Yn de earste perioade kaam de thúsploech op in 2-0 foarsprong, mar krekt foar de earste break makke Marco Postma noch wol in goal foar de Flyers.
Nei de twadde perioade ferdûbelen beide ploegen de skoare, sadat der in 4-2 foarsprong op it boerd stie foar Herentals. Yn it lêste part fan de wedstriid koenen de Feansters net mear de oansluting fine. Herentals rûn sels út nei 8-2.
Freedtejûn komt UNIS Flyers wer yn aksje yn de BeNe-League. Dan spilet de ploech in útwedstriid tsjin Zoetermeer Panters.


description: Suzanne Schulting fan De Tynje hat sneintemiddei op it EK shorttrack in sulveren medalje behelle op de 1000 meter. Yn Dresden kaam Schulting yn de finale k

title: Sulver foar Suzanne Schulting op 1000 meter yn Dresden


title: Soad protest tsjin nije intercityferbining Ljouwert-Zwolle

maintext:
Mear as 3500 treinreizgers ha yntusken de petysje ûndertekene foar it werombringen fan de intercityferbining Grou-Jirnsum, Akkrum en Wolvegea. Dat seit de fraksje fan GrienLinks yn Weststellingwerf. De petysje is in inisjatyf fan GrienLinks fan de gemeenten Hearrenfean en Weststellingwerf, PAL/GrienLinks Ljouwert en de steatefraksje fan de partij yn Fryslân. Neffens de partijen is de reistiid fan Ljouwert nei Zwolle troch de nije tsjinstregeling fan de NS mei tsien minuten tanaam. Dit komt omdat de intercity net mear stilhâldt op de stasjons Grou-Jirnsum, Akkrum en Wolvegea. De reistiid nei stêden nei Zwolle is mei 19 minuten tanaam.
"We krijgen regelmatig reacties van scholieren, studenten en oudere reizigers, die de nadelen van de nieuwe dienstregeling voor Wolvega aan den lijve ondervinden. Het zou heel spijtig zijn als forensen die bijvoorbeeld naar de Randstad reizen daardoor vaker de auto gaan nemen in plaats van de trein. Dit draagt niet bij aan een beter milieu- en leefklimaat", sa seit riedslid Gertrud van Leeuwen fan GrienLinks Weststellingwerf.
De petysje kin noch oant 24 jannewaris ûndertekene wurde. Dêrnei wurde de hantekeningen oanbean oan de NS.


title: Joel de Jong wint sportpriis gemeente Harns

maintext:
De 15-jierrige Joel de Jong hat dit jier de Hotze Schuil-trofee fan Harns wûn. Joel docht oan atletyk en hat it ôfrûne jier acht Nederlânske rekôrs ferbrutsen op de 100 en 200 meter. Ek docht er oan fierspringen. De jonge atleet hat him as doel steld om mei te dwaan oan de Paralympyske Spelen
Yn novimber 2016 luts de mem fan Joel oan de belle, omdat er in sportproteze net fergoede krige en dêrom net meidwaan koe oan gymnastyk op skoalle en ek net mear fuotbalje koe. Mei help fan it Foppefûns en oare sponsoaren kaam der genôch jild om in sportproteze meitsje te litten. Mear as in jier letter is de proteze lykwols noch net klear. Joel baalt derfan, mar hat wol in 'blade' yn brûklien krigen. Dat hat fertuten dien. Mei trije kear yn 'e wike traine yn Hoorn en syn lidmaatskip fan it talinteam fan NOC*NSF wurket er hurd om syn doel, de Paralympics, te berikken. De Hotze Schuil-priis is foar him in ekstra stimulâns. Tiisdei in reportaazje oer it jonge talint yn Fryslân Hjoed.


title: Optimisme oer delgong falliseminten

maintext:
De Keamer fan Keaphannel is bliid mei de sifers fan it Centraal Bureau voor de Statistiek oer de falliseminten. Ut dy sifers docht bliken dat de delgong yn Fryslân relatyf de grutste is fan Nederlân mei 63 persint. 'Die trend is in 2016 al ingezet en vorig jaar zagen we het ook weer', sa seit Werner Käller, adviseur fan de KvK-Noord-Nederlân. In dúdlike ferklearring hat er der noch net foar. Wol hat it te krijen mei de groei fan de ekonomy. En om't de falliseminten en dus ek de delgong it grutst is yn de sektoaren hannel en finansjele tsjinstferliening, sjoch je dat yn Fryslân werom. Want dêr binne dy sektoaren goed fertsjintwurdige, neffens Käller.
De Friese Zaak
Fierder kin it sa wêze dat de ynspanningen om falliseminten by ûndernimmers foar te kommen súkses hawwe. Lanlik is yn novimber de Comeback-lijn yntrodusearre. Op dat telefoannûmer kinne ûndernimmers fragen kwyt en help krije as se it dreech hawwe mei de bedriuwsfiering. De telefoan waard fuort nei de iepening derfan al reedlik plat belle. Dat binnen neffens Käller somtiden emosjonele petearen.
Dêrneist bestiet yn Fryslân sûnt oardel jier de organisaasje De Friese Zaak, op inisjatyf fan it Ondernemersklankbord. Adviseurs en studinten fan de NHL begeliede ûndernimmers om bygelyks de administraasje op oarder te krijen. 'Als ze de administratie niet op orde hebben, hebben ze geen zicht op hun financiën, waardoor uitendelijk problemen ontstaan', seit Käller. De Friese Zaak helpt dêrby eventueel mei in boekhâlder en mei studinten of se krije begelieding fan adviseurs fan it Ondernemersklankbord Friesland.
Hiel wat ûndernimmers yn swier waar hawwe de gong nei it kantoar fan De Friese Zaak makke. It sit yn it gebou fan de Keamer fan Keaphannel yn Ljouwert. Sa hat thúswurkjend krachtcoach Heidi Douma foarkommen dat se yn de bystân kaam mei help fan De Friese Zaak. En ek webwinkelbouwer Douwe van der Baan koe der terjochte doe't it dreech gie mei him en syn bedriuw Ceezoo.


title: Fryslân en klimaatferoaring: ''Elkenien moat oan de bak''

maintext:
Om Fryslân bestindich te meitsjen foar klimaatferoaringen sil elkenien oan de bak moatte. Dat seit Wetterskip Fryslân yn de Klimaataginda, dy't dizze wike troch it deistich bestjoer fêststeld is. Us provinsje moat oanpast wurde om taret te wêzen op mear delslach, mear drûchte en in stiging fan de seespegel. Der moatte nije, klimaatbestindige wenwiken oanlein wurde en besteande wiken moatte oanpast wurde om bygelyks better reinwetter opfange te kinnen.
Yn oparbeidzjen mei de provinsje en gemeenten wurket it Wetterskip oan in digitale klimaatstresstest, dy't kwetsbere plakken yn byld bringe moat. Foar it lanlik gebiet wol Wetterskip Fryslân ôfspraken meitsje oer it brûken fan de leechste perselen en prate oer de gefolgen fan it sâlter wurden fan it grûnwetter.


title: Sipke Hulshoff: ''In swiere, mar terjochte oerwinning''

maintext:
''De rein bleau lizzen op it fuotbalfjild, de wyn waaide om ús hinne, mar de punten wienen posityf!'' Dat sei trainer Sipke Hulshoff nei ôfrin fan de wedstriid tsjin Jong AZ yn Alkmaar. Sportklup Cambuur pakte dêr foar de twadde kear yn fjouwer dagen de winst. ''De omstannichheden wienen frij swier, mar dit is úteinlik in terjochte oerwinning foar ús'', neffens Hulshoff.
''De earste helte wie hiel matich. It wie dreech om yn balbesit te bliuwen. Yn de twadde helte hawwe wy it folle better oppakt. Wy wienen frij kritysk yn de rêst, mar dêrnei waarden wy better.'' Dochs wie it foar Cambuur noch wol saak skerp te bliuwen. ''1-0 bliuwt 1-0. Der hoecht mar wat te barren, en dan leit de bal der wer yn'', sei Hulshoff.
Mentale wedstriid
Foar Kevin van Kippersluis spile de striid him benammen yn de kop ôf. ''Dit zijn hele mentale wedstrijden'', sa seit de oanfallende middenfjilder. ''Het zit vooral in de kop, deze moet je op karakter winnen. Het was geen hoogstaande wedstrijd, maar we hebben de aansluiting nu weer te pakken. We hebben afgesproken dat de standaard omhoog moet, dat we punten moeten pakken. De eerste helft was niet om aan te gluren, maar de punten zijn binnen en op naar de volgende wedstrijd tegen Jong Ajax.''


title: Bedriuwsûngelok op pleats yn Tsjerkgaast

maintext:
Op in boerepleats oan de Spannenburgerdyk yn Tsjerkgaast hat sneintemiddei in slim ûngelok west. It ûngelok fûn plak yn de stâl fan it bedriuw. De ambulânse en in traumahelikopter binne oanwêzich. Der soe sprake wêze fan ien ferwûne. Wat der krekt bart is, en hoe't it mei de ferwûnings is, is op dit stuit net dúdlik.
De persoan dy't ferwûne rekke is, is mei spoed nei it MCL yn Ljouwert brocht.


title: Earste blockchainbyienkomst fan Fryslân yn Ljouwert

maintext:
De earste blockchainbyienkomst fan Fryslân fynt sneontejûn plak yn de Kanselarij yn Ljouwert. Dêr komme goed 160 minsken byien om te praten oer de bitcoin en oare digitale munten en it systeem dat der efter sit. Der is de lêste tiid in soad te dwaan oer de bitcoin, om't der in soad jild mei te fertsjinjen wêze soe. Mar as je der op it ferkearde momint yn stappe, kinne je ek in soad jild ferlieze, sa seit inisjatyfnimmer Robert Leach fan de blockchainbyienkomst.
Neffens Leach is it wichtich om net allinich ynformaasje te garjen op ynternet, mar ek nei echte byienkomsten te gean. Sa komme je yn 'e kunde mei de minsken, dêr't je dêrnei digitaal mei hannelje.


title: Beslút oer ôfstjitten Dokkumer tsjerken falt nei simmer 2018

maintext:
Nei de simmer wurdt der in beslút naam oer de takomst fan de tsjerken fan de protestantske gemeente Dokkum, Ealsum en Wetsens. Se moatte twa fan de fjouwer tsjerken ferkeapje. Hokker tsjerken dêrtroch ticht geane, is noch net dúdlik. Dat der wat feroarje moat, stiet wol fêst, seit foarsitter Jacob Appelhof fan de tsjerkeried yn Dokkum. As se op de âlde foet fierdergean, ûntstiet der in miljoenetekoart.
Advys fan wurkgroep
In spesjale wurkgroep hat in foarstel dien oer de takomst fan de tsjerken. Dêryn stiet dat der yn 2020 noch twa tsjerken oer binne. It foarstel fan de wurkgroep is om de Grutte of Sint Martinustsjerke yn it sintrum fan Dokkum te behâlden, fanwege de monumintale status. De tsjerke fan Ealsum soe wol slute moatte. Der binne dan noch twa tsjerken oer, wêrfan't ien slute moat: De Fontein of De Herberg.
Yn de kommende perioade sille der in protte petearen folgje yn de ferskate wiken fan Dokkum. It beslút oer de takomst fan de tsjerken sil úteinlik nei de simmer komme en wurdt naam troch de folsleine tsjerkeried.


title: Straffe Saken #4: de bedriuwen

maintext:
Fan in sletten Blokhús mei grouwe muorren en tralys wurdt de âlde finzenis ferboud ta in iepen kultureel sintrum. De útstrieling fan de âlde finzens bliuwt yntakt. Yn diel 4 fan Straffe Saken sjogge je hoe't in bedriuw lykas Grendel Games him hjir hat ûntwikkele. De Blokhúspoarte is ek in sintrum fan Ljouwer-Fryslân 2018. De ferbouwing is hast klear, it jier kin begjinne.
Straffe Saken is in ûnderdiel fan it projekt Finster op Fryslân.


title: Wurkstraf easke tsjin Drachtster foar betaasting buorjonkjes

maintext:
Tsjin in man út Drachten is 240 oeren wurkstraf easke, omdat er twa buorjonges betaast ha soe. De saak kaam oan it rôljen, doe't de tsienjierrige buorjonge fan de fertochte syn mem fertelde dat de man oan him sitten hie. It jonkje kaam geregeld by de buorman thús. Dêrnei fertelde syn âldere broer dat de buorman ek oan him sitten hie, mar dat soe jierren earder west ha en faker bard wêze. De fertochte ûntkent.
Njonken de wurkstraf waard ek in selstraf fan in heal jier ûnder betingst easke.


title: Wurkse noch! dûkt yn de wrâld fan bybanen fan studinten

maintext:
Fan taksysjauffeur oant wurkje yn 'e kroech, sûnder de basisbeurs moatte studinten op syk nei oare mooglikheden om oan jild te kommen. Studinten en presintatoaren Marc Walda en Sjoerd de Jong sykje út hoe't studinten tsjintwurdich harren stúdzje betelje. Yn de telefyzjerige 'Wurkse noch' wurdt útsocht wat ûnder studinten populêre en bysûndere bybanen binne. Wy lizze presintatoaren Marc Walda en Sjoerd de Jong fiif fragen foar.
Jim mochten sels mei in idee foar in programma komme, wêrom is it 'Wurkse noch!' wurden?
Sjoerd: "Wy hawwe de earste wiken behoarlik oan it brainstoarmjen west. Der kamen fjouwer konsepten út dy't wy presintearre hawwe oan Omrop Fryslân. It idee fan 'Wurkse noch!' hie by elkenien it measte draachflak. Dêrneist stiet it idee tichteby ús no't wy sels ek noch studint binne." Marc: "Wy woene graach in programma meitsje dêr't wy sels as studint en jongere ek nei sjen soenen. De namme 'Wurkse noch!' kaam ta stân om't wy dat faak hearre as minsken klear binne mei it wurk. Hey, wurkse noch he!"
Hokker bybaan is dy it meast bybleaun?
Marc: "Wy binne noch drok dwaande mei de opnamen, mar as ik weromsjoch fûn ik de 'Zuivelhoeve' der wol útspringen. De studint, Lotte, dy't my meinaam wie ek hiel aktyf dus dat smiet moaie bylden op." Sjoerd: "By my is de bybaan yn de nagelstudio it measte bybleaun. Ik bin der nammentlik noch wiken mei konfrontearre om't sy myn nagels lakt hie en de lak der net ôf woe. It wie nammentlik gellak."
Hokker bybaan hast net ûndersocht mar hiest wol graach yn it programma hawwe wollen?
Sjoerd: "Ik hie wol wat witte wollen oer in bybaan yn de soarch. Hjir komt neffens my folle mear by sjen as dat minsken tinke." Marc: "Neffens my hawwe wy yn it programma in moaie ôfwikseling fan bybanen, mar yn de sektor hoareka mist noch wol wat. Bygelyks in studint dy't wurket yn de keuken by in pizzeria. Mar ik bin net ûntefreden oer de bybanen dy't wy strikt hawwe!"
Wat kinne wy fan it programma ferwachtsje?
Sjoerd: "In edukatyf programma oer de bybanen fan studinten mei in humoristyske draai. It giet fansels ek om it amusemint. Wy hâlde beide fan humor, mar binne oan 'e oare kant ek wer hiel ferskillend. Myn fokus leit mear op it ynterview, Marc wurket ek echt mei by it bedriuw en de studint."
Alles is mooglik: hokker bybaan hiest dan sels graach hawwe wollen?
Marc: "Ik soe dan tink ik kieze foar in mediabedriuw. Ik wurkje neist myn stúdzje ek as fotograaf, fideograaf en editor en dêr lizze myn ynteressen dus ek." Sjoerd: "Wat my wol moai liket is om betelle roadtrips te meitsjen. Ik fyn it nammentlik machtich moai om op 'en paad te gean en dêr ferslach út bringen."
Wurkse noch! is fan woansdei 10 jannewaris ôf alle woansdeis te sjen om 18.45 oere by Omrop Fryslân. It programma is makke troch studinten fan de oplieding Kommunikaasje oan de NHL. Alle ôfleveringen binne werom te sjen op Omropfryslan.nl/wurksenoch


title: Ljouwerter eineksamenkandidaten ha eigen merk fan gameklean

maintext:
De top helje mei in eigen kleanmerk. Dat is de dream dy't twa jonge eineksamenkandidaten fan it Stêdlik Gymnasium fan Ljouwert útkomme litte wolle. Geerben Bleeker en Bati Akarsu ha in eigen line mei gameklean betocht: Evale Ware.
It slacht sa goed oan dat se al troch har foarried hinne binne. Se timmerje ek goed oan de wei. Sa ha se fuotballer Kik Pierie sa fier krigen dat hy de klean draacht. Ek binne se sponsor fan de gamers fan de E-Difyzje fan AZ. Dêr wurdt op heech nivo it fuotbalspul FIFA 18 spile.
It kleanmerk fan Geerben en Bati is behoarlik basic. Der is ek keazen om it duorsum te meitsjen. Sa wurde de klean gewoan yn Nederlân produsearre. Der sitte idealen achter. Sa giet 10 prosint fan de winst nei it goede doel KWF.


title: Eastermar the day after: it doarp stiet op 'e kop

maintext:
Eastermar stiet op 'e kop. Moandei waard bekend dat de PostcodeKanjer fan 53,9 miljoen euro yn it doarp fallen is. Minsken freegje inoar faak earst hoefolle lotten se hawwe en winskje inoar dêrnei pas it bêste foar it nije jier.
PostcodeKanjer Burgers
De middenstân hopet te profitearjen fan de miljoenen dy't nei it doarp komme. Slachter Otte Boersma, dy sels gjin lotten hie, ferkeapet PostkodeKanjer Burgers. De slachter en de winkel 'Alles ûnder ien Dak' ferwachtsje dat der de kommende tiid mear ferkocht wurde sil.
Dûbel gefoel
Fertriet en bliidskip komme ticht byinoar yn Eastermar. Ofrûne freed is der in frou om it libben kaam by in tragysk ferkearsûngelok en dat soarget foar dûbele gefoelens yn it doarp. Ek by Sjouke Wijnsma fan 'Alles ûnder ien Dak', dy't ek in lot hat: "Kin ik aanst wol oprjocht jubelje, omdat ik letter dizze wike nei de begraffenis ta sil?" Ynwenners binne bliid dat de begraffenis op tongersdei plakhat en net op freed, want op freed sil der nei alle gedachten wer in feestlike stimming wêze as bekend wurdt hoefolle jild de rest fan de ynwenners krijt foar de winnende lotten.


title: Opknapbeurt VV Ouwe Syl lit noch efkes op him wachtsje

maintext:
Goed twa moanne nei de bysûndere ferlotting fan in wenhûs yn Aldebiltsyl, is der noch hieltyd net úteinset mei it opknappen fan it fuotbalfjild fan VV Ouwe Syl. It doarp stelde mei in lotterij in wenhûs beskikber. Mei de opbringst dêrfan moast it fuotbalfjild opknapt wurde. It hûs is no bewenne troch de winnares, alle belestingen binne betelle en mei de 350.000 euro winst soe der no mei de wurksumheden úteinset wurde kinne. Neffens bestjoerslid Githa Aspey fan VV Ouwe Syl is it fuotbalterrein eigendom fan de gemeente. En om't it doarp krekt ûnderdiel wurden is fan de nije gemeente Waadhoeke, moatte der earst noch offisjele ôfspraken makke wurde. "De plannen liggen er sowieso, daar is de gemeente van op de hoogte. We hopen ergens in 2018 groen licht te krijgen voor onze plannen. Dat kan in maart zijn of in december, maar wij hopen zelf natuurlijk zo snel mogelijk."
Mei de opbringst wol VV Ouwe Syl ek in nij kantinegebou delsette litte. "Daar profiteren dan ook alle andere sportverenigingen van. En ook het dorp zelf natuurlijk, want er kunnen ook andere activiteiten worden georganiseerd."
Winnares Sanne
Op 27 novimber hat winnares Sanne Verhoef út Arnhem it hûs op har namme krigen. Se hat no it plan om definityf nei Fryslân te ferhúzjen. "Sanne staat binnenkort zelfs centraal in het tv-programma 'Nederland Verhuist op NPO3' fertelt Githa Aspey.


title: Cambuur wint mei lyts ferskil by Jong AZ

maintext:
Sportklup Cambuur hat foar de twadde kear yn fjouwer dagen wûn. Moandeitejûn wûn de ploech fan Sipke Hulshoff op besite by Jong AZ mei 0-1. Xander Houtkoop makke yn de twadde helte de iennige goal op it buiïge trainingskompleks fan AZ yn it Noard-Hollânske Wijdewormer.
De earste grutte kâns fan de wedstriid wie foar Cambuur. Nigel Robertha hie skoare moatten op oanjaan fan Kevin van Kippersluis, mar hy rekke de bal net goed. Dêrnei wienen de grutste kânsen foar Jong AZ. Benammen yn de lêste pear minuten foar it skoft waard de thúsploech in pear kear gefaarlik, nei't Cambuur slordich mei de bal omgie.
Betiid yn de twadde helte wie Jong AZ op 'e nij ticht by de earste goal. Cambuur-keeper Erik Cummins koe mei de foet de goal fan Kai Koreniuk ferhinderje. Nei in lyts kertier spyljen yn de twadde helte kaam Cambuur op foarsprong. Xander Houtkoop profitearre fan in flater by Jong AZ en leppele de bal oer keeper Nick Olij. Dêrnei moast Cummins syn ploech wer rêde, by in hurd skot fan Jelle Duin. Robertha tocht fiif minuten foar tiid dien wurk te meitsjen, mar syn goal waard ôfkard om't er bûtenspul stie. Dêrom bleau it spannend, mar Cambuur hold de foarsprong fêst.
Jong AZ - Cambuur: 0-1 (0-0) 57. Xander Houtkoop 0-1
Opstelling Cambuur: Erik Cummins; Sai van Wermeskerken, Matthew Steenvoorden, Robbert Schilder, Jordy van Deelen; Mathias Schils, Martijn Barto, Xander Houtkoop (81. Darren Rosheuvel); Justin Mathieu (88. Alvin Daniels), Nigel Robertha, Kevin van Kippersluis (90+1. Marvin Peersman)


title: Fryske wenningmerk krapper, prizen omheech

maintext:
De wenningmerk wurdt hieltyd krapper. Benammen yn it goedkeapere segmint binne der minder wenningen te keap. Dizze efterstân wurdt de kommende jierren net fuortwurke, stelt Albrecht Kok, foarsitter fan de NVM Fryslân.
De Fryske NVM-makelers ferkochten yn 2017 in rekôrtal hûzen: hast 6.200. Yn totaal stienen yn Fryslân yn it lêste fearnsjier fan ferline jier 33 persint minder hûzen te keap as in jier earder. Dat docht bliken út de lêste sifers fan makelersferiening NVM.
In gemiddelde wenning yn Fryslân kostet no goed 201.000 euro. Dat betsjut dat de prizen it ôfrûne jier mei 6,3 persint omheech gien binne. Goed 9 persint fan de hûzen wurdt boppe de fraachpriis ferkocht. Wenningen steane minder lang te keap. It ôfrûne fearnsjier waard in wenning binnen 69 dagen ferkocht. Dizze faktoaren soargje derfoar dat hieltyd mear minsken teloarsteld wurde. Konsuminten hienen it lêste fearnsjier fan 2017 gemiddeld noch mar te kiezen út seis wenningen.
"Betelbere hûzen bybouwe"
Neffens Albrecht Kok, foarsitter NVM Fryslân, soene der sa gau mooglik betelbere hûzen byboud wurde moatte: "As der byboud wurdt, kin der in trochstream plakfine. En dat is hurd nedich." Dochs tinkt Kok dat de krapte de kommende jierren foarearst noch trochsette sil.


title: Plysje nimt saak mei fytsen op spoar heech op

maintext:
It ûngelok op it spoar by De Westereen, wêrby't in stoptrein oer fiif fytsen hinne ried, hie hiel oars ôfrinne kinnen. Neffens de plysje hie de trein ûntspoare kind, as it in sneltrein west hie, want dy rydt op dat stik mear as 100 kilometer de oere. De stoptrein dy't freedtejûn op de fytsen botste, ried mei sa'n 40 kilometer in stik stadiger.
De plysje giet dêrom by it ûndersyk út fan besykjen ta deaslach. Unbekenden leine freed oan de ein fan de jûn fiif fytsen op de oergong by it stasjon. De trein fan Grins nei Ljouwert mei sa'n 75 passazjiers ried der oerhinne. It ûnderstel fan de trein en trije fytsen rekken dêby skansearre. De passazjiers binne mei in oare trein nei harren bestimming brocht. De plysje wit fan guon fytsen fan wa't se binne, mar ropt de eigeners fan de oare fytsen op om harren te melden. De fytsen binne nei it plysjeburo yn Dokkum brocht. De plysje ropt tsjûgen op om harren te melden.


title: Nederlânske titel fjildriden foar Lucinda Brand

maintext:
Fjildrydster Lucinda Brand hat yn Surhústerfean de Nederlânske titel by de froulju pakt. De rydster fan Team Sunweb wie oppermachtich en pakte it goud. Maud Kaptheijns pakte it sulver en it lêste poadiumplak gie nei Annemarie Worst.
Twa kandidaten foar de Nederlânske titel ûntbrutsen yn Surhústerfean. Sophie de Boer en Marianne Vos moasten fanwegen harren sûnens ôfsizze.


title: Binnenstêd Ljouwert om 16.00 oere ticht foar auto's

maintext:
Fanwege de iepening fan Kulturele Haadstêd 2018 sneontejûn troch kening Willem-Alexander en keninginne Máxima is it sintrum fan Ljouwert fan sneontemiddei 4 oere oant sneontejûn 11 oere ôfsletten foar auto's. Besikers dy't dochs mei de auto nei Ljouwert komme, moatte dy oan de râne fan de stêd parkeare. By it WTC expo is in grut parkearterrein ynrjochte. Minsken kinne de auto dêr foar 6 euro parkeare en wurde dêrfoar ek mei bussen nei it stasjon brocht.
Ferfierder Arriva set de hiele jûn mar leafst 80 ekstra bussen yn om de tûzenen besikers te ferfieren. De regionale Arrivatreinen út Grins, Starum en Harns binne sneon ekstra lang om safolle mooglik minsken meinimme te kinnen. Foar fytsers wurde ekstra rekken delset oan de râne fan it sintrum. De fytsestalling oan it Saailân is sneon ticht, mar dy oan de Sint Jacobsstrjitte en by it stasjon binne wol iepen.


title: Min plysjeûndersyk, justysje easket frijspraak

maintext:
Troch tunnelfisy en in min ûndersyk fan de plysje is in 52-jierrige frou fan It Amelân frijsprutsen fan stellerij. Neffens har advokaat skeat it plysjeûndersyk oan alle kanten tekoart. De frou waard derfan fertocht dat se as winkelmeiwurker jild út de kassa helle hie, mar de plysje hie net ien fan har kollega's heard. Der wiene gjin kamerabylden en de frou wie ek net op 'e die trappearre. En se ûntkende.
Dat har namme brûkt wie om op de kassa yn te loggen, wie neffens de rjochter net genôch bewiis om de frou te feroardieljen. It soe foar har kollega's hiel maklik west hawwe om op har namme te brûken. Mei de frijspraak folge de rjochter de eask fan de offisier fan justysje. De winkeleigener hie in skeafergoeding easke fan goed 18.000 euro. Dy hoecht de frou net te beteljen.


title: Boargemaster Crone stiet op nijjiersresepsje stil by Remon

maintext:
Boargemaster Ferd Crone stie woansdeitejûn, by de nijjiersresepsje fan de gemeente Ljouwert, stil by de dea fan Remon Bruinsma. Crone sei dat hy bot rekke is troch de dea fan de jonge. En hy priizget tagelyk de mienskipssin fan de Friezen by de syktocht nei Remon: "Dat vond ik fantastisch, want hier hebben zoveel mensen geholpen met zoeken. Maar ook de beleving van verdriet deze week weer, ja dat is de mienskip hè?" Tongersdei is der yn Ljouwert in betinking foar Remon Bruinsma. It lichem fan de fermiste 18-jierrige Westerener waard moandeitemiddei fûn yn it wetter fan de Prinsetún.
Nijjierskonsert
Neist de resepsje organisearret de gemeente Ljouwert ek in nijjierskonsert yn stedskouboarch De Harmonie. It konsert wurdt fersoarge troch it Nederlands Blazers Ensemble en Kening fan 'e Greide. Om de weryndieling fan de gemeente mei Ljouwerteradiel en in part fan Littenseradiel te fieren, wurdt it feest fergees oanbean. It is in folle bak yn De Harmonie, want alle beskikbere kaartsjes foar it nijjierskonsert binne fersein.


title: Remon Bruinsma wurdt tongersdeitejûn betocht

maintext:
Der is kommende tongersdei yn Ljouwert in betinking foar Remon Bruinsma. It lichem fan de sûnt 1 desimber fermiste 18-jierrige Westerener waard moandeitemiddei fûn yn it wetter fan de Prinsetún. Al dy wiken ha de plysje en frijwilligers manmachtich nei Remon socht. Kommende tongersdei kinne belangstellenden harren om 7 oere jûns melde by de C&A oan de Nijstêd, wêrnei't in kuiertocht folget nei de Prinsetún. Dêr wurde driuwende kearskes yn it wetter litten. De tocht is neffens de inisjatyfnimmers yn oerlis mei de famylje.
We willen u uitnodigen om Remon te herdenken verzamelen ons donderdag 4 januari 19.00 uur bij C&A Leeuwarden kant Nieuwestad dan lopen wij zijn laatste wandeling en willen bij de prinsentuin drijvende kaarsjes in het water laten glijden.
❤ (in overleg met familie) pic.twitter.com/xVVR0JUkah — Vermiste kinderen (@savelsbos_beek) January 1, 2018


title: Fiiftûzen besikers by Obe yn LF2018-wykein

maintext:
Besikerssintrum Obe op it Aldehoustertsjerkhôf yn Ljouwert hat it ôfrûne wykein fiiftûzen besikers oer de flier hân. Obe is as besikerssintrum de tagongspoarte fan Lân fan Taal, ien fan de projekten fan Ljouwert Fryslân 2018. It taalpaviljoen wurdt kommend wykein offisjeel iepene. Mar it wie yn it iepeningswykein fan Ljouwert Kulturele Haadstêd fan Europa ek al tagonklik.
Twa lanlike radioprogramma's stjoerden live út út Obe wei: it taalprogramma Taalstaat mei Frits Spits en it kultuerprogramma Opium mei Andrea van Pol. Njonken gewoane besikers kamen der ek tsientallen sjoernalisten.


title: Twatûzen dielnimmers oan stille tocht foar Remon Bruinsma

maintext:
Sa'n twatûzen minsken ha meirûn yn de stille tocht foar Remon Bruinsma, dy't tongersdeitejûn troch it sintrum fan Ljouwert hâlden waard. De stoet sammele om 19.00 oere by de Waag yn Ljouwert en rûn dêrnei fia de Aldehou nei de Prinsetún. Boargemasters Ferd Crone fan Ljouwert en Klaas Agricola fan Dantumadiel sletten harren by de Aldehou oan by de famylje fan Remon, dy't foarop rûn yn de stoet. Yn de Prinsetún waard Remon dêrnei betocht mei blommen, dy't it wetter yn litten waarden. Ek hâlden Crone en in tal oaren in taspraak en waard der in minút stilte hâlden.
De famylje wol no graach rêst om ôfskied te nimmen, mar set dêrnei it ûndersyk troch om krekt te efterheljen wat der bard is.
De 18-jierrige Remon Bruinsma waard op nijjiersdei fûn yn it wetter fan de Prinsetún, nei't er al in moanne fermist wie. Hy ferdwûn nei in jûntsje stappen yn it sintrum fan Ljouwert.


title: Russyske bommewerpers boppe Waad ûnderskept

maintext:
Belgyske F-16's hawwe moandeitemoarn by de Waadeilannen twa Russyske bommewerpers ûnderskept. Dêrby giene de Belgen troch de lûdsbarriêre, sadat yn it noardeasten fan Nederlân in knal te hearren wie. De Russen waarden ûnderskept om't der gjin radiokontakt mei har wie. Se binne begelaat rjochting Grut-Brittannië, dêr't twa Britske jachtfleantugen it oernaam hawwe.
De Belgen bewake op dit stuit it loftrom fan de Beneluks. Omdat har F-16's foar de weromreis bytanke moasten, is de fleanbasis Ljouwert wat earder iepengien as gewoanwei.


title: FIDEO: It ferhalende begjin fan Kulturele Haadstêd LF2018

maintext:
De âlde tradysje fan de Winterjûnenocht nij libben ynblaze. Dat is freedtejûn it idee fan it earste offisjele evenemint fan Ljouwert-Fryslân 2018: '2018ferhalen'. Omrop Fryslân is live by it evenemint. Ferslachjouwers sille út fiif ferskate plakken rûnom yn de provinsje wei ferslach dwaan fan it evenemint en litte dy troch middel fan in livestream de ferhalen meibelibje. It is njonken de webside ek te finen op de Facebookside fan Omrop Fryslân.
Lokaasjes
Der binne tsientallen lokaasjes en ferhalen om út te kiezen op dizze earste nije Winterjûnenocht. De online redaksje fan Omrop Fryslân hat in oersjoch makke fan alle lokaasjes dêr'tst freedtejûn (fergees) hinne kinst om fuort te dreamen of om wat op te stekken. De ferslachjouwers fan Omrop Fryslân binne ûnder mear te finen yn de Wetterpoarte fan Snits, yn it Earmhûs Museum yn Warten en op in bysûndere lokaasje tusken Egypte en Frankryk.


title: Auto rekket op Europaplein fan dyk en bedarret op fytspaad

maintext:
Op it Europaplein yn Ljouwert is freedtejûn in auto fan de dyk rekke en inkele meters nei beneden op it fytspaad telâne kaam. De bestjoerder hie nei alle gedachten in stjoerflater makke. De auto rekke swier skansearre.
Helptsjinsten rukten manmachtich út. De bestjoerder rekke licht ferwûne en is troch ambulânsepersoniel neisjoen. Neffens omstanners is it net foar it earst dat in auto by in fytstunnel op it fernijde Europaplein fan de dyk rekke.
In pear wiken lyn waard de nije turborotonde mei trije fytstunnels en paralleldiken iepene.


title: Bewenners Drachtster wyk De Trisken op paad mei dielauto

maintext: Bewenners fan de wyk De Trisken yn Drachten kinne ynkoarten op paad mei in dielauto. De auto is elektrysk en is beskikber steld troch ferfiersbedriuw Arriva. Hy rydt allinne yn de gemeente Smellingerlân. In groep frijwilligers is drok dwaande mei de tariedings. Se krije dêrbij stipe fan ûnder oare de gemeente Smellingerlân en de provinsje.


title: Slim ûngelok op de N361 by Lauwerseach, twa ferwûnen

maintext:
By in slim ûngelok op de krusing fan De Rug en de N361 by Lauwerseach binne tongersdeitejûn meardere persoanen ferwûne rekke. By it ûngelok hawwe twa auto's swiere skea oprûn. Wat der presys bard is, is noch net bekend.
Twa slachtoffers binne mei de ambulânse meinommen nei it sikehûs yn Grins. Twa oare slachtoffers hoegden nei in medyske kontrôle net mei.
De plysje ûndersiket no wat de tadracht is fan it ûngelok. De dyk is foar in grut part ôfsletten. It ferkear kin wol fierder ride oer de Strandweg, dy't ûngefear parallel rint oan de N361 by Lauwerseach.


title: Iepening Leeuwarden-Fryslân 2018: wat bart wêr en wannear?

maintext:
It is lang om let safier: freed 26 en sneon 27 jannewaris wurdt it jier fan Kulturele Haadstêd iepene. Freed is de iepening yn de hiele provinsje en sneon leit de klam op Ljouwert. Hjir fynst it programma, fan wat wêr en hoe let te sjen is.
Freed
Om 12.00 oere liede skoalbern Leeuwarden-Fryslân 2018 yn troch it liet 'Seis oere thús' te sjongen. Ek ferspriede se filmkes op Facebook mei de hashtag #2018begjint.
Fan 19.00 oant 22.00 oere wurde op tal fan plakken yn de hiele provinsje ferhalen ferteld, net inkeld yn sa'n hûndert musea, mar ek by in soad partikulieren thús. Minsken moetsje elkoar yn winterwaarme sfear om nei de ferhalen te harkjen.
Sneon
Tusken 13.00 en 15.00 oere litte bern yn ferskate Ljouwerter winkelsintra sjen wat se leard ha by it LF-projekt Adje Lambertz.
Tusken 19.00 en 21.00 oere binne yn de stêd priuwkes fan sechtich projekten dy't letter yn it jier te sjen binne lykas De Stormruiter. By de stedspoarten wurde besikers begroete troch Fryske hynders. Lân fan taal, yn it paviljoen OBE op it Aldehoustertsjerkhôf kinne minsken har ferwûnderje oer de rykdom fan meartalichheid. Der is muzyk fan it Oranjewoud Festival en '8ste dag' ynspirearret it publyk mei in kilometerslange 'flústerline'.
Fan 21.15 oant 22.15 oere is de offisjele iepening. Alle minsken komme by elkoar op trije pleinen: it Aldehoustertsjerkhôf, Gouverneursplein en it Wilhelminaplein. Dêr dogge hûnderten muzikanten en sa'n tûzen koarleden mei oan it LF-liet fan Nynke Laverman 'Seis oere thús'. Der binne optredens fan ûnder oare Nynke Laverman, Piter Wilkens en it Noord Nederlands Orkest. Kening Willem-Alexander en keninginne Máxima binne dêr ek by en dogge de offisjele iepeningshanneling.
Om 22.15 oere klinke oeral yn Fryslân op itselde momint de tsjerkeklokken.
Hoe is it folgjen?
Elkenien is fan herte útnûge om dit feest mei te meitsjen. Fansels docht Omrop Fryslân ek ferslach op radio, telefyzje en ynternet. De iepening is by AVROTROS op NPO1 te sjen fan 21.35 oere ôf.


title: Jehannes Veenstra fan de Healers ferstoarn

maintext: Jehannes 'Kats' Veenstra, de sjonger fan de band Healers, is op 66-jierrige leeftiid stoarn. Hy wie al in skoft siik. De Healers spilen Fryske blues. De band makke yn de jierren 90 namme. Yn 2015 is de band der mei ophâlden. Jehannes Veenstra is doe selsstannich trochgean en hat koartlyn noch in single makke.


title: Lichem fûn yn wetter by de Prinsetún

maintext:
De plysje docht op dit stuit ûndersyk nei in fynst yn it wetter by de Prinsetún yn Ljouwert. It giet om in lichem. In part fan de Noardersingel is ôfset. De nijjiersdûk yn de Prinsetún giet út foarsoarch net troch. Njonken de plysje is ek de brânwacht oproppen. De fynst is dien troch in foarbygonger.
Mear ynformaasje folget sa gau as mooglik.


title: CDA Achtkarspelen wol net mei PVV yn kolleezje fan B en W

maintext:
It CDA yn Achtkarspelen set PVV-stimmers net bûtenspul, ek al slute de kristendemokraten de PVV út yn in nij kolleezje. Dat sei CDA-listlûker Jouke Spoelstra yn It Polytburo.
By de Twadde Keamerferkiezings fan ferline jier einige de PVV as twadde yn Achtkarspelen, de iennichste gemeente yn Fryslân dêr't Wilders syn partij yn maart meidocht oan de riedsferkiezingen. Dochs wol it CDA se der net by hawwe yn in nij kolleezje fan B en W. Neffens Spoelstra stean de prinsipes fan syn partij en dy fan de PVV fierste fier útinoar.


title: Aris jout wedstriid yn Amsterdam út hannen en ferliest

maintext:
De basketballers fan Aris hawwe sneontemiddei op besite by Apollo Amsterdam ferlern. De ploech fan trainer Tony van den Bosch koe it goede begjin fan de wedstriid gjin ferfolch jaan en ferlear yn de haadstêd úteinlik mei 82-76.
Aris begûn goed oan de útwedstriid en rûn út nei in foarsprong fan 19-10. Dêrnei naam de thúsklup it inisjatyf oer. Nei it earste kwart stie it 26-21 foar de Amsterdammers. Yn it twadde kwart knokte Aris him werom yn de wedstriid. De rêststân fan 39-39 wie dêrfan it resultaat.
It bleau spannend en yn it tredde kwart hie Aris de lykense stân ombûgd yn in foarsprong (58-55). Spitigernôch foar de Ljouwerters koene sy dy foarsprong net fêsthâlde en ferlearen se de wedstriid mei seis punten ferskil.
Foar folgjende wike snein stiet foar Aris de útwedstriid tsjin Donar yn Grins op it programma.


title: Foarsoarchlâning Belgyske F16

maintext: In Belgyske F16 hat tiisdeitemiddei in foarsoarchslâning makke op de Ljouwerter fleanbasis. It tastel die dat fanwege motorproblemen. Neffens de fleanbasis is de lâning sûnder problemen ferrûn.


title: Cambuur: "Neat te ferliezen? Alles te winnen!"

maintext:
Cambuur spilet tiisdei de kwartfinale fan it bekertoernoai út tsjin FC Twente. Twente is, as earedifyzjonist, de grutte favoryt yn dizze wedstriid, mar Cambuurtrainer Sipke Hulshoff hat der wol sin oan. "Ik sis itselde as ferline jier doe't wy foar de beker spilen tsjin FC Utrecht: Cambuur neat te ferliezen? Wy hawwe fan alles te winnen. It is in prachtich affysje en ek tsjin FC Twente lizze der kânsen foar ús."
Opstelling
Hulshoff woe de opstelling noch net bekend meitsje. "Dy is by de spilers ek noch net bekend," sa sei hy moandei nei de training. Neist de al langer blessearre spilers as Rossi, Narsingh en Mannes kin Jordy van Deelen ek net spylje. Hy hat de gryp. Dêr stiet foaroer dat Matthew Steenvoorden wol wer fit is en dat jildt ek foar Kevin van Kippersluis. FC Twente hat in protte yndividuele klasse sei Hulshoff. "Dêr moatte wy as team wat tsjinoer stelle. Dit is in wedstriid op himsels. Wy binne optimaal taret."
De wedstriid FC Twente-Cambuur begjint tiisdei om 20.45 oere en is live te folgjen by Omrop Fryslân radio.


title: "Dat is je biologische vader, en ik voelde helemaal niks."

maintext:
Hoe't in lyts donker jonkje boargemaster waard yn Fryslân. Sa begûn Tjeerd van der Zwan freedtejûn syn ferhaal mei de Winterjûnenocht. De boargemaster fan Hearrenfean fertelde in hiel persoanlik ferhaal. In ferhaal oer oars wêze, oer tankberens foar de kânsen dy't hy krige yn Fryslân en oer syn âlden. In ferhaal dat begjint oan de oare kant fan de wrâld.
De mem fan boargemaster Van der Zwan waard yn 1934 berne yn Nederlânsk-Ynje. Syn pake wie in blanke Hollander, syn beppe heal Yndysk. Doe't Japan yn 1942 de macht oernaam kamen alle famyljeleden yn ferskate Jappekampen telâne. "Mijn moeder heeft geen trauma's aan die tijd overgehouden, alleen een enorme haat tegen Japanners. Een Japanse auto kon niet en ik mocht met elk vriendinnetje thuiskomen, als ze maar geen Japanse was."
Nei Nederlân
Nei de Japanske besetting komt de famylje nei Nederlân. Se kinne hjir har draai net fine en gean nei trije jier werom. "Voor mijn moeder de mooiste jaren van haar leven." Se treft in Yndonezyske militêr, mar har âlden keure de relaasje net goed. As se yn ferwachting rekket, stjoere se har nei Nederlân. Hjir wurdt de lytse Tjeerd berne.
Se trout mei in Nederlânske man. Tjeerd van der Zwan wit net better as dat dat syn heit is. Hy krijt healsuskes en healbroerkes. "Op deze foto zie drie blanke meisjes en een jongetje met een duidelijk donkerder huidskleur, maar dat zagen wij toen niet." Dat wurdt letter wol oars.
Konfrontaasje
Van der Zwan groeit op yn Swolle. "Mijn moeder had mij altijd gezegd dat ik wanneer ik een meisje zou ontmoeten, ik mij voor moet stellen aan haar ouders. Dat deed ik, maar toen kreeg ik terug dat ze niet meer met me om mocht gaan omdat ik zwart was." Ek by it stappen wurdt hy konfrontearre mei syn donkere hûdskleur. Hy wurdt yn alle kroegen wegere. It docht wat mei syn selsbyld, hy tocht dat der wat mis wie mei him.
It is yn dizze tiid dat syn âlden him fertelle dat syn biologyske heit yn Yndonezië libbet. "Ik nam het voor kennisgeving aan en stopte het weg." Yn Ljouwert begjint hy oan de learare-opleiding. Hy fynt it hjir in 'verademing', koe yn alle kroegen telâne "Ik had niet het idee dat op kleur werd gekeken. Leeuwarden heeft mij mijn zelfvertrouwen weer terug gegeven, daar ben ik Leeuwarden, Friesland, nog altijd dankbaar voor."
Syktocht nei biologyske heit


description: De Nederlânske froulju binne sneintemiddei Europeesk kampioen op de ploege-efterfolging wurden. Op de EK ôfstannen yn it Russyske Kolomna wiene it Marrit L

title: Marrit Leenstra mei Nederlân nei Europeeske titel


title: Plysje makket mei lutsen pistoal ein oan rûzje yn Ljouwert

maintext:
De plysje yn Ljouwert hat moandeitejûn mei lutsen pistoal in ein makke oan in rûzje op de Achter de Hoven. By de plysje wie in melding binnenkaam dat der drige waard mei in fjoerwapen. Dat wie net it gefal, sa waard letter dúdlik. Wol is der in man oanholden.
Dizze man, in 41-jierrige ynwenner fan Ljouwert, wie ûnder ynfloed fan GHB en moast nei it sikehûs oerbrocht wurde. Der is proses-ferbaal tsjin him opmakke foar it fersteuren fan de iepenbiere oarde.


title: FIDEO: Kaartklup De Heidebloem fiert 150-jierrich jubileum

maintext:
Kaartklup 'De Heidebloem' út Oranjewâld fiert dit jier syn 150e jubileum. Op 24 febrewaris 1868 waard de klup oprjochte as resitearkolleezje en lêsselskip. Sa waarden der komyske stikken opfierd en gedichten foarlêzen. Yn de rin fan de jierren hat de klup noch in oantal oare rollen hân. No is it allinnich noch in kaartklup, dêr't benammen it âlde Fryske spul 'skutjassen' spile wurdt.
De leden binne wat benaud dat se in folgjend jubileum net mear fiere kinne, om't de leeftiid hieltyd heger wurdt en der gjin jongere leden by komme. Mar wa wit feroaret de klup dan wol wer fan aktiviteit.


title: Spûkrider yn Ljouwert sûnder rydbewiis en fersekering

maintext: In 33-jierrige automobilist út de gemeente Smellingerlân is sneintemiddei yn Ljouwert oanhâlden om't er oan it spûkriden wie. De man ried op de Nieuweweg tsjin it ferkear yn. Doe't de plysje him steande hâlde, die bliken dat er gjin rydbewiis hie en dat de auto net yn de fersekering siet. De man hat in proses-ferbaal krigen.


title: Fryske teksten op stedsgebouwen yn Ljouwert

maintext:
Op gebouwen yn de binnenstêd fan Ljouwert komme teksten te stean foar it iepeningswykein fan Kulturele Haadstêd. De teksten moatte de bewenners en besikers fan de stêd de Fryske taal en meartalichheid sjen litte. Mei dit projekt Sichtberens wolle de gemeente Ljouwert en de provinsje Fryslân de posysje fan it Frysk yn de iepenbiere romte fersterkje.
"Mei dit projekt meitsje wy it Frysk en meartaligens op in fernijende en ynspirearjende wize sichtber yn de iepenbiere romte", seit deputearre Sietske Poepjes. "Wy hoopje dat dizze foarbylden yn Ljouwert in ynspiraasje binne foar oare gemeenten in Fryslân."
Keunstner Marten Winters en ûntwerper Aad van Altena binne de betinkers fan it konsept. Mei it team fan keunstprojekt Lân fan Taal fûnen se gaadlike lokaasjes. "Wy wolle taal ta libben bringe mei ienfâldige en rake teksten, dy't wat tafoegje oan de iepenbiere romte."
Yn de rin fan 2018 komme der mear tekstwurken op huzen yn de binnenstêd.


title: Oprop Opsterlân: "Meibetelje oan De Fûgelhelling"

maintext: De gemeente Opsterlân docht in oprop oan oare Fryske en Grinslanner gemeenten om in strukturele bydrage te leverjen oan De Fûgelhelling. Ek de twa provinsjebestjoeren soene it fûgelasyl yn Oerterp stypje moatte. De Fûgelhelling fangt alle jierren mear as 6.000 sike bisten út it Noarden op en is dêrby ôfhinklik fan skinkingen en donaasjes. Dy bringe lykwols net genôch op om alle kosten betelje te kinnen. Opsterlân docht dêrom de oprop oan oare noardlike oerheden. Sels draacht de gemeenten dit jier 9.000 euro by oan De Fûgelhelling, 4.000 euro struktureel en 5.000 euro foar ien kear.


title: Stoarm soarget foar lyts drama by iisklup Lekkum

maintext:
De stoarm fan woansdei hat foar iisklup 'IIsnocht' yn Lekkum foar in domper soarge. It hiele dak is fan it gebou by de iisbaan ôfwaaid. Dat leit no sa'n acht meter fierder, yn 'e tún fan de buorlju fan de iisbaan. Yn it húske sels is de ravaazje ek grut.
It gebou is in pear jier lyn krekt nij boud troch frijwilligers en de fraach is no oft der genôch jild is om it allegearre opnij op te bouwen. De iisklup is mar lyts en hat net in soad ynkomsten.


title: Aksje smyt 17.000 op foar VUmc ta de neitins fan Dirk Baron

maintext: Mear as 700 minsken út hiel Nederlân hawwe de ôfrûne wiken jild stoart foar de donearaksje ta oantinken oan Omrop Fryslân-presintator Dirk Baron. De aksje foar it VUmc Alzheimercentrum hat yn totaal 17.000 euro opbrocht. Dirk Baron naam op 28 novimber op 37-jierrige leeftiid ôfskied fan it libben. Dirk hie, krekt as syn heit, de sykte fan Alzheimer. De sykte behearske syn libben hieltyd mear. Om foar te kommen dat syn bern konfrontearre wurde soene mei deselde traumatyske ûnderfiningen, wie it foar Dirk in logysk beslút om sels it momint fan ôfskied te bepalen. Hy soe net trochmeitsje wat syn heit oerkaam wie.


title: Ljouwerter (21) oanhâlden foar stellerij en mishanneling

maintext:
De plysje hat tongersdeitenacht op it Ruterskertier yn Ljouwert in 21-jierrige man út dy stêd oanholden. Hy hie in tas stellen út in hoarekasaak. By syn oanhâlding die bliken dat de Ljouwerter ek ien mishannele hie. It slachtoffer wie al fuort.
De fertochte man sit fêst op it plysjeburo. Hy mei de hoarekasaken yn Ljouwert foarearst net mear yn.


title: Van Lokven wer Nederlânsk kampioen karate

maintext:
De 22-jierrige Samantha van Lokven út Ljouwert is foar de 7e kear Nederlânsk karatekampioen wurden yn de dissipline kata. Yn karate spilet kata in sintrale rol. Der wurdt hjirby in gefjocht útbylde tsjin in tinkbyldige tsjinstanner. Op it NK Karate yn Apeldoarn behelle Samantha de heechst mooglike skoare fan fjouwer kear 5-0: "Ik ben hartstikke blij, ik heb er geen woorden voor."
Samantha komt oarspronklik út Brabân, mar is fiif jier lyn nei Fryslân ta kaam om de alderbeste training te krijen fan Raymond Snel. Hy sei fuortendaliks 'als je bij mij komt trainen, maak ik je Nederlands kampioen'. Dat dit no foar de sânde kear bard is, is in knappe prestaasje neffens Snel: "Kampioen worden is natuurlijk moeilijk, maar kampioen blijven is nog moeilijker." Samantha traint sa'n 15 oant 20 oeren yn 'e wike mei as ultym doel it berikken fan de Olympyske Spelen fan 2020 yn Tokyo.
Moarn is der yn it programma Fryslân Hjoed in reportaazje te sjen mei Samantha van Lokven. Sy is dan sels ek te gast om mear te fertellen oer kata en har plannen foar de Olympyske Spelen yn Tokyo.


title: Ynwenners gemeente Hearrenfean bepale: Frysk of Nederlânsk

maintext:
By de kar tusken it Frysk of it Nederlânsk, is it de boarger dy't yn de kommunikaasje mei de gemeente Hearrenfean bepaalt hokker taal praat wurdt. Dat skriuwt de gemeente yn syn taalnota Fierder mei Frysk. De ynwenners fine dat Hearrenfean him mear as Fryske gemeente profilearje kin, sa is út ûndersyk nei foaren kaam.
Hast alle meiwurkers fan de gemeente ferstean it Frysk, mar dat jildt net foar it praten fan de taal. De gemeente Hearrenfean hat 13.000 euro subsydzje krigen fan de Provinsje Fryslân foar it opstellen fan de taalnota Fierder mei Frysk. De gemeenteried stelt letter dit jier it taalbeleid fêst.


title: SC Hearrenfean begjint twadde seizoenshelte mei lyk spul

maintext:
SC Hearrenfean is de twadde seizoenshelte begûn mei in lyk spul tsjin Vitesse. Yn Arnhem spile de ploech fan trainer Jurgen Streppel sneontejûn mei 1-1 lyk tsjin de bekerwinner fan ferline seizoen.
Streppel koe tsjin Vitesse wer in berop dwaan op bûtenspilers Arber Zeneli en Martin Ødegaard. Sy begûnen beide yn de basis, krekt as keeper Martin Hansen.
Hearrenfean moast yn de begjinfaze it inisjatyf oan Vitesse litte en kaam nei trettjin minuten op efterstân. Ferdigener Daniel Høegh wie earder by de bal as Vitesse-spits Tim Matavž, mar skeat 'm ûngelokkich efter syn eigen keeper. Dyselde Matavž mocht nei in healoere spyljen bliid wêze dat er op it fjild stean bliuwe mocht, neidat er syn earmtakke yn it gesicht fan Denzel Dumfries plante.
Beauty fan Van Amersfoort
Vitesse bleau de boppelizzende partij, mar dochs wie it Hearrenfean dat oan de ein fan de earste helte op lykense hichte kaam. Neidat Henk Veerman earst op doelman Remko Pasveer stuite, skeat Pelle van Amersfoort op geweldige wize de rebound oer de Vitesse-goalie yn de goal.
Nei it skoft wie Vitesse ticht by in nije foarsprong, mar Matavž krige de bal net efter Hansen. Nei in oere spyljen krige Veerman in grutte kâns om Hearrenfean op foarsprong te setten, mar each yn each mei Pasveer slagge de spits dêr net yn.
Tsien minuten foar tiid kaam Hearrenfean in pear kear goed wei. Earst skeat ynfaller Mitchell van Bergen oer en in minút letter rekke Thomas Bruns de peal. Dêrnei wie ek Hearrenfean ticht by de oerwinning, mar Michel Vlap seach dat Pasveer syn skot tsjinhold.
Vitesse - SC Hearrenfean 1-1 (1-1). 13. Daniel Høegh (e.d.) 1-0, 38. Pelle van Amersfoort 1-1. Giele kaart: Thulani Serero (Vitesse).
Opstelling SC Hearrenfean: Hansen; Dumfries, Høegh, Pierie, Bulthuis; Schaars (83. Bruijn), Van Amersfoort (86. Vlap), Kobayashi; Ødegaard, Veerman (73. Ghoochannejhad), Zeneli.


title: Hulshoff bliuwt noch trije wedstriden haadtrainer Cambuur

maintext:
Sipke Hulshoff bliuwt ek de kommende trije wedstriden noch haadtrainer by SC Cambuur. Dêrnei wurdt der in nije coach presintearre, sa fertelde Hulshoff snein yn de tarieding op de wedstriid tsjin Jong Ajax. Dêrnei sit hy dus ek noch op de bank tsjin Jong FC Utrecht en FC Twente. Yn Jong Ajax treft Cambuur 'de best fuotbaljende ploech fan de Jupiler League', sa fynt Hulshoff. "Dat team is normaal sprutsen better as ús. Mar we wolle ús hûd sa djoer mooglik ferkeapje en sille moarn net werom stappe. We wolle de line fan de lêste tiid trochlûke."
De Ljouwerters spylje moarn mei ien wikseling yn de basis yn fergeliking mei de wedstriid tsjin Jong AZ. Justin Mathieu sit wer op de bank en syn plak wurdt ynnaam troch Issa Kallon. Furdjel Narsingh is moandei net ynsetber, hy is noch blessearre en wurdt klearmakke foar de bekerwedstriid tsjin FC Twente. Neffens Hulshoff is de konkurrinsje op it stuit grut by Cambuur. "Der klopje aardich wat jonges op 'e doar. Rosheuvel, Boerlage, Van der Laan en El Baad binne jonges, dy't we sa ynpasse kinne."


title: Haadtrainer Chris de Wagt fuort by ONS Snits

maintext:
Fuotbaltrainer Chris de Wagt ferlit oan 'e ein fan dit seizoen treddedifyzjonist ONS Snits. De Wagt komt full-time yn tsjinst as trainer by Jong SC Hearrenfean, dêr't er al as haadtrainer yn tsjinst is. Beide funksjes binne net mear mei-elkoar te kombinearjen.
Ien en oar betsjut dat ONS op syk moat nei in nije haadtrainer. De Wagt wie fan desimber 2016 ôf trainer by de Snitsers.


title: Snits yn top 3 'stasjons mei minste fertraging'

maintext:
Der binne amper fertragings op it treinstation yn Snits. Dat docht bliken út sifers fan spoarbehearder ProRail. Snits stiet yn de top trije fan stasjons mei de minste fertragings. Nijeskâns yn Grinslân stiet boppeoan.
Relatyf koarte spoarlinen sûnder krusende spoarlinen of ôftakkings hawwe de minste fertraging. En as der wol fertraging is, hat it gjin gefolgen foar oare treinen.


title: Bobsliders santjinde by wrâldbeker yn Sankt Moritz

maintext:
De Nederlânske fjouwermansbob fan Ivo de Bruin is snein as santjinde einige by de wrâldbekerwedstriid yn Sankt Moritz. De Bruin, mei yn syn team ek Jeroen Piek fan It Hearrenfean, einige yn de earste run as njoggentjinde en sette dêrnei de fyftjinde tiid del. De oerwinning gie yn 2.08.42 nei it team fan de Dútske piloat Johannes Lochner. Hy bleau de bob fan lângenoat Francesco Friedrich mei 0.14 sekonden foar. It brûns yn Sankt Moritz gie nei it Kanadeeske team.
De Nederlânske bobsliders koenen har al net mear pleatse foar de Olympyske Spelen yn Pyeongchang.


title: Jorrit Bergsma wint sulver by NK maraton

maintext:
Jorrit Bergsma hat nijjiersdei sulver ferovere by it Nederlânsk kampioenskip maraton yn Utrecht. Hy moast de winst litte oan syn ploechmaat Simon Schouten. It brûns wie foar Frank Vreugdenhil. Titelferdigener Bob de Vries, dy't him foarige wike pleatste foar de Olympyske Spelen op de 5.000 meter, foel tritich rûntsjes foar de ein en wie dêrnei kânsleas foar de winst.
Opnij Irene Schouten
De jongere suster fan winner Simon Schouten, Irene Schouten, waard nasjonaal kampioenskip op de maraton. Se wie yn Utrecht yn de sprint te sterk foar Lisa van der Geest en Emma Engbers. It is de tredde titel foar de Noard-Hollânske stayer op de maraton.


title: Us Willem is ferslein, metalband Slayer hâldt op...

maintext:
Willem! Willem! Slayerrrrrrr!!!! It is in bekend lûd foar ús Willem de Vries, dé Slayer-fan fan Fryslân. Mar nei 37 jier sjocht it dernei út dat de trash-metal band út California dermei ophâldt. Twa jier lyn wienen de mannen noch yn Ljouwert te finen, dêr't se krekt wat te lûd spilen. Mar wat makket dizze band no sa bysûnder? Werom moatte wy de hiele tiid no Slayerrrr nei ús Willem roppe? Der is mar ien man wa't dêr de antwurden op hat...
Willem, jonguh, hoe is it no mei dy nei dit minne nijs?
''Ik moat earlik sizze, ik skrok der ek wer net fan. Ik hie al sawat fan, it duorret net lang mear. Ik fyn it spitich, mar miskien ek mar better sa. It is klear sa.''
No hawwe wy efkes Slayer opsetten, mar net elkenien wie der sa'n fan fan op 'e redaksje, mar wat makket de band no sa bysûnder?
''Se binne superstrak. Ik haw in soad bands sjoen. Se sjogge derút lykas se hawwe moatte. Se hawwe it hiele pakket gewoan, de útstrieling en it ferhaal. Dat is Slayer gewoan.''
Hokker nûmer moat ik opsette om minsken yn 'e kunde komme te litten mei Slayer?
''Ik soe it nûmer Repentless oanriede wolle. Dat is in hiele coole track!''
Wat is no dat iene momint mei Slayer, datsto nea mear ferjitte silst?
''Se hawwe in soad op Wâldrock spile. Se hawwe meardere kearen west. Ik stie foar it poadium, mei dy bass. Alles bewege yn my. Wâldrock yn Burgum mei Slayer. Dat wie magysk!''
via GIPHY
Mar wêrom ropt elkenien Slayer nei dy? Wat is it ferhaal dêrefter?
''Dat bekt it bêste. Ik bin dêrmei begûn. Derom ropt elkenien it no werom.''
Meie wy noch wol Slayer nei dy roppe as it doek echt fallen is?
''Oant it bejaardehus. As ik der sit yn myn smookstoel mei in wiskytsje. Dan mei elkenien wol Slayer roppe.''
Silsto ek noch op in moaie manier ôfskied nimme fan de band?
''Ik hoopje dat se Nederlân oandogge. Oars gean ik derfoar nei it bûtenlân. Se hawwe noch mar ien wrâldtoernee. Dat moat even dochs?!''


title: Wurkstraf easke foar oanriden fan fytser en fuotgonger

maintext:
It Iepenbier Ministearje hat in wurkstraf easke fan 60 oeren en in rydferbod ûnder betingst fan in heal jier foar in automobilist, dy't ein 2016 by Bûtenpost twa minsken oanriden hat. Justysje ferwyt de man dat er net goed útsjoen hat. Hy ried earst fan efteren in fytser oan en mei de fytser noch op de motorkape ried er tsientallen meters fierderop in fuotgonger oan. De fytser rekke slim ferwûne, de fuotgonger bruts in skonk.
Neat sjoen
De fertochte, in 39-jierrige ynwenner fan Gerkeskleaster, seit dat er de fytser nea sjoen hat. Hy hat tajûn dat er flak foar de oanriding op syn telefoan seach, omdat er in Facebook-melding krige, mar seit dat er rom foar de oanriding syn telefoan wer oan de kant lein hie. Wêrom't er de fytser oer de kop sjoen hie, koe er net sizze. De fytser, in 38-jierrige man út Gerkeskleaster, is nei de oanriding dagenlang yn sliep holden yn it UMCG yn Grins. Hy hie ûnder oare brutsen bonken yn 'e rêch, in ynklapte long, en skedelletsel.
Riedsel
Dat de man nei de oanriding mei de fytser ek noch in ein trochriden is en úteinlik tsjin de 35-jierrige fuotgonger út Poalen botste, stelde de rjochters foar in riedsel. De fertochte sei dat er net by steat wie om adekwaat te reagearjen en dat er de auto yn in soarte fan skrikreaksje troch rôlje liet.
De Ljouwerter rjochtbank docht útspraak op 23 jannewaris.


title: Niget oan helmen en beskermfesten foar ambulânsepersoaniel

maintext:
Ambulânsefoarsjenning RAV Fryslân sjocht mei belangstelling nei plannen foar in helm en beskermfest foar ambulânsemeiwurkers. Regionale ambulânsetsjinsten wolle maatregels om persoaniel te beskermjen tsjin ekstreem geweld. RAV Fryslân moat noch in beslissing nimme oer de oanskaf fan de persoanlike beskermingmiddels en sjocht kritysk nei de needsaak hjirfan yn Fryslân.
"By guon ynsidinten sa as eksploazjes wurde al helmen brûkt yn Fryslân, mar by bygelyks terroristyske oanslaggen soenen je wolle dat meiwurkers helmen én diggelkearende festen drage kinne", sa seit Sytze Kijlstra fan RAV Fryslân. Dêrnjonken wurdt ynsetten op ynstruksje en training foar ambulânsepersoaniel. Oanlieding is neffens de regionale ambulânsetsjinsten de "algemiene driigjende terreur".


title: Flústerlijn LF2018 úteinset: "...mar wat seit buorman?"

maintext:
Earne begjint it en dêrnei set it troch: in boadskip dat fan minsk oan minsk trochjûn wurdt. Leuk, mar ek spannend: want wat bart der it mei it boadskip? Bliuwt it oerein? Ferstiet elk it wol goed? Wurdt it begrepen? Wurdt it oars ynterpretearre, miskien? En sprekt de 'stjoerder' in taal dy't de 'ûntfanger ferstiet'? De 'fluisterlijn' is in Kulturele Haadstêd-projekt fan keunstner Marten Winters.
Omrop Fryslân-ferslachjouwer René Koster is ien fan de dielnimmers oan de 'fluisterlijn' dy't dit wykein úteinsette yn in brûzende Kulturele Haadstêd.


title: Cambuur begjint 2018 mei thúsoerwinning op De Graafschap

maintext:
Sportklup Cambuur is it nije jier goed begûn. De Ljouwerters fersloegen thús De Graafschap, dat ûnder lieding stiet fan âld-Cambuurtrainers Henk de Jong en Sandor van der Heide, mei 3-2.
Cambuur begûn de wedstriid net goed. Yn de tsiende minút koppe Sjoerd Ars foar De Graafschap raak út in foarset fan Daryl van Mieghem. Dêrnei begûn Cambuur better te fuotbaljen. De ploech fan Sipke Hulshoff, dy't freed syn jierdei hat, wie al twa kear ticht by de 1-1. Dy lykmakker foel úteinlik healwei de earste helte. Nigel Robertha skoarde nei in moaie oanfal. Nei't grutte kânsen oan beide kanten gjin goals opleveren, like dat ek de rêststân te wurden. Mar yn 'e blessueretiid makke Xander Houtkoop út in frije traap, dy't fan rjochting feroare waard, de 2-1.
Nei fiif minuten spyljen yn de twadde helte gie Cambuur hielendal op roazen: Nigel Robertha makke syn twadde fan 'e jûn. Houtkoop joech de assist mei op 'e nij in frije traap. Krekt nei't Issa Kallon in grutte kâns mist hie op de 4-1, foel de goal oan de oare kant. Lars Nieuwpoort skeat fia ferdigener Robbert Schilder raak. Dêrnei wie de spanning wer hielendal werom. De Graafschap besocht noch wol om oan te setten, mar it slagge Cambuur om de punten yn eigen hûs te hâlden.
Cambuur - De Graafschap: 3-2 (2-1) 10. Sjoerd Ars 0-1, 23. Nigel Robertha 1-1, 45. Xander Houtkoop 2-1, 50. Nigel Robertha 3-1, 64. Lars Nieuwpoort 3-2
Opstelling SC Cambuur: Erik Cummins; Sai van Wermeskerken, Matthew Steenvoorden, Robbert Schilder, Jordy van Deelen; Mathias Schils, Xander Houtkoop (74. Ricardo Kip), Martijn Barto; Furdjel Narsingh (87. Alvin Daniels), Nigel Robertha, Issa Kallon (66. Kevin van Kippersluis)


title: Eastermar ferdielt miljoenen: ien lot smyt 76.968 euro op

maintext:
De ynwenners fan Eastermar dy't yn de prizen foelen by de Nationale Postcode Loterij krije foar ien lot 76.968 euro. Dan moatte se wol meispylje mei it maksimaal oantal Kanjerpunten. Dat is freedtemiddei yn Eastermar troch de lotterij bekendmakke. It miljoenebedrach, de helte fan de 53,9 miljoen euro út de PostcodeKanjer, waard ferdield oer 273 dielnimmers.
By de bekendmakking wie it grut feest yn it doarp mei postkoade 9261. Presintator Gaston Starreveld makke op in grut poadium it bedrach bekend. De sjeks mei ferskate jildbedragen fleagen troch it publyk.
De oare helte fan de 53,9 miljoen euro gie nei twa famyljes op de Industriewei yn Eastermar. Dat waard op nijjiersdei al bekend. Tjeerd en Marianne krije 9 miljoen euro, de oare 18 miljoen geane nei Sonja en Romke yn it hûs derneist.


title: Henk Jan Mulder wurdt nije haadcoach kuorbalklup LDODK

maintext: Assistint-trainer Henk Jan Mulder wurdt it kommend seizoen de haadcoach fan kuorbalklup LDODK fan De Gordyk. Hy folget Erik Wolsink op, dy't nei trije seizoenen ôfskied nimt. Jan Jouke Flokstra wurdt assistint-trainer. Hy is no noch haadtrainer fan haadklasser Nic út Grins.


title: Plysje hâldt Ljouwerter oan nei helen stellen fyts

maintext: In 21-jierrige Ljouwerter is sneontemoarn oanholden as fertochte fan it helen fan in stellen fyts. Plysjes seagen de man mei twa fytsen op de Hollanderdyk. Op de Skrâns joech de man ien fan de fytsen oan in oare man. Doe't de plysje de manlju kontrolearre, die al gau bliken dat ien fan de fytsen stellen wie. De oanholden Ljouwerter sit noch fêst foar fierder ûndersyk.


title: Meardere auto's glydzje fan de A6 it wetter yn by De Lemmer

maintext:
Op de A6 by De Lemmer binne woansdeitemiddei twa auto's fan de dyk rekke, nei alle gedachten troch in hagelbui. Beide auto's binne yn it wetter rekke. De helptsjinsten binne yntusken oanwêzich. De ynsittenden fan de auto's binne feilich oan de kant helle. Hoe't it mei se is, is net bekend. Se wurde opfong troch ambulânsepersoniel.
De ôfrit Lemmer op de A6 is ôfsletten. Bergingstjinsten binne noch oan it wurk.


title: Skieppehoeder easket dúdlikheid oer behear Griene Stjer

maintext:
Skieppehoeder Sam Westra fan Ljouwert wol graach noch foar de maaitiid wite, hoe't er it Griene Stjergebiet by Ljouwert krekt beheare moat mei syn 180 skiep. Meie syn skiep ek de beskerme blommen en planten opite of moat er dy ôfskermje mei gaas? Neffens Westra stelt it natuerbelied fan de provinsje skerpere easken oan it natuerbehear, as syn opdrachtjouwer, de gemeente Ljouwert. Fan de gemeente hat Westra dêr lykwols gjin ynformaasje oer krigen.
Beswierproseduere
Omdat de hoeder gau witte wol wêr't er oan ta is, easke hy tongersdei yn in beswierproseduere by de provinsje Fryslân dat de provinsje gau alle relevante stikken iepenbier makket. Fan Westra sels mei it behear wol wat ekologysker.
Wat binne de regels?
Westra krige earder bekendheid troch syn striid tsjin de gemeente Ljouwert, doe't er de oanbesteging fan it skieppehoederswurk ferlear. Westra docht sûnt dy tiid itselde wurk as ûnderoannimmer. Hy kaam der yn de maaitiid fan ferline jier achter dat der no oare regels jilde foar it behear fan de Griene Stjer. Sûnt dy tiid besiket hy derachter te kommen wat dy nije regels krekt binne. Ljouwert beskriuwt it gebiet hiel oars as de provinsje. Neffens de gemeente wurket Westra yn in gebiet mei 'voedselrijke vegetatie', mar de provinsje omskriuwt itselde lân as 'floara- en faunaryk gerslân'.
Dúdlikheid
Westra freget him no ôf, hoe't er it gebiet beheare moat. Hy hat hjir tegearre mei syn juridysk adviseur geregeld kontakt oer hân mei de provinsje Fryslân. Omdat dat noch net de winske dúdlikheid oplevere, easke de skieppehoeder tongersdei op in iepenbiere harksitting dat de provinsje alle stikken dy't fan belang binne gau iepenbier makket. Westra frege fierder ek om in bydrage yn de kosten fan de juridyske bystân.


title: Stroomsteuring Ljouwert wer foarby

maintext: De stroomsteuring dy't ûnder oaren sikehûs MCL yn Ljouwert woansdeitemoarn trof, is wer foarby. Om likernôch kertier foar alven foel de stroom út. Meldingen dêroer kamen benammen út de wenwiken en bedriuweterreinen oan de súdkant fan de stêd. Krúsjale ôfdielingen - lykas de operaasjekeamers - hawwe in needstroomfoarsjenning, mar yn bygelyks de kantoaren gie it ljocht út en koene de kompjûters net brûkt wurde. Neffens wurdfierder Frits Mostert kin it wêze, dat pasjinten troch de steuring efkes wat langer wachtsje moasten, mar grutte gefolgen wiene der net. Dat komt neffens Mostert mei troch de fakânsjetiid. It is dan dochs al rêstiger yn it sikehûs.


title: "It kin wol 10 of 15 jier duorje, mar in Oscar is myn doel"

maintext:
Grimeur Arjen Tuiten fan Haskerdiken is nominearre foar in Oscar. Hy makket kâns op dy Amerikaanske filmpriis foar syn wurk oan de film Wonder. Dy giet oer in lyts jonkje dat in slimme misfoarming oan de holle hat. Om de akteur fan dy rol dy misfoarming oan te mjitten is in berop dien op Tuiten. De útrikking fan de Oscars is op 4 maart. Tuiten is foar Wonder ek nominearre foar in BAFTA, dat is de belangrykste Britske filmpriis. Dy útrikking is op 18 febrewaris. Arjen Tuiten is gjin ûnbekende yn Hollywood. Hy hat dêr al oan meardere films meiwurke. Earder wurke er yn Londen ek al mei oan in Harry Potter-film.
"In Oscar is wat ik wol"
Tuiten waard yn 2004 as jonge grimeur ynterviewd foar de ABD-sjo, in skoaltelefyzjeprogramma fan Omrop Fryslân.
"Ik wie altyd hiel artistyk. Altyd mei klaai oan de gong en oan it tekenjen. Ik wie in bytsje in ienling. Op in stuit seach ik in horrorfiulm en begûn ik maskers en enge koppen te meitsjen mei klaai,ferwûnings en mei bôledaai en bitesop. Op in stuit seach ik op Discovery Channel - ús mem helle my dêr nachts spesjaal foar fan bêd ôf - in programma oer hoe't it achter de skermen giet, oer make-up-effekten en sa. Doe wist ik: Dit is wat ik wol. En sa is it bleaun."
Arjen sei yn 2004 dat er mar ien diel foar eagen hat: In Oscar. "It kin wol tsien jier duorje of ek wol fyftjin jier, mar dat is wat ik wol." Op 4 maart wurdt bekend oft Arjen syn dream yn ferfolling giet, want dan binne de Oscarútrikkings.
Foarfilmke fan Wonder, de film dêr't Arjen Tuiten in Oscarnominaasje foar yn de wacht sleept hat.


title: NS leit treinferkear stil, Arriva rydt foarearst wol

maintext:
De bussen en treinen fan Arriva bliuwe yn Fryslân foarearst gewoan riden. Dat meldt it ferfierbedriuw tongersdeitemoarn. Nettsjinsteande de stoarm, is de situaasje op de diken en it spoar feilich genôch.
De NS leit it treinferkear wol stil, ek yn Fryslân. De treinen dy't noch ûnderweis binne, ride troch nei de einbestimming. Dêrnei komme de treinen it spoar net mear op.
Feartsjinst
De feartsjinst tusken Harns en Flylân en Skylge fart mei in fertraging fan gemiddeld in oere. Dat meldt rederij Doeksen. Wagenborg fart noch wol gewoan nei It Amelân en Skiermûntseach.
Kassen
Neffens boere-organisaasje LTO dogge glêstúnboubedriuwen der goed oan om meiwurkers op dit stuit net yn de kassen wurkje te litten.
Volg het laatste nieuws over de storm in onze liveblog.


title: Grypprik helle en dochs siik, hoe sit dat?

maintext:
De grypprik helje en dochs de gryp de krije! Op it stuit lizze 15.000 Nederlanners mei de gryp op bêd en dat wurde der noch hieltyd mear. Sels wa't de grypprik hân hat, kin fan dizze fariant siik reitsje. Dat de prik kwealik helpt, komt om't it faksin net op it type ynfluenza fan no rjochte is. Fan in flater yn de cocktail kinne je lykwols net sprekke. "It grypfirus feroaret alle kearen", seit Afke Brandenburg fan Izore, it sintrum ynfeksjesykten yn Ljouwert. "Elk jier moat der in nij faksin makke wurde en dan moatst eins foarsizze watfoar firus der folgjend jier sirkulearje sil. Dat giet net altyd goed."
Ek al helpt de grypprik dus net altyd, dochs advisearret Brandenburg minsken yn de risikogroepen om de prik altyd te heljen. "Gewoan wol wer faksinearje, om't je dan tsjin mooglike slimme syktes relatyf beskerme binne."


title: Ferkear moat wer rekken hâlde mei fertraging Ofslútdyk

maintext:
Ferkear oer de Ofslútdyk fan en nei Fryslân moat fan tiisdei oant en mei tongersdei rekken hâlde mei fertraging. Rykswettersteat ynspektearret dan de brêge yn de noardlike rydbaan by it Lorentzkompleks by Koarnwertersân.
Dat betsjut dat tiisdei fan de jûnsspits ôf al it ferkear oer de súdlike brêge moat en der mar ien rydstrook is nei Noard-Hollân en nei Fryslân ta. Omdat it ferkear dan ticht byelkoar lâns rydt, giet de maksimum snelheid tydlik nei ûnderen. Yn stee fan 70 kilometer yn de oere, mei der mar 50 riden wurde. Rykswettersteat ferwachtet hjirtroch fertragings fan 10 oant 30 minuten en langere files wannear't de brêge iepen moat. De wurksumheden duorje oant tongersdeitemiddei fiif oere.


title: Damwâldster hurdfytser nei Transplant Games yn Italië

maintext:
Hurdfytser Jan Fennema fan Damwâld giet dit jier foar goud by de European Transplant Games yn Italië. De 24-jierrige Fennema hat sûnt syn fiifde libbensjier in donorlever, mar dat hâldt him net tsjin. Sterker noch, it motivearret him mear. De Transplant Games begjinne pas yn juny, mar Fennema hat syn gouden doel al skerp foar eagen. Hy hat lykwols net allinnich in sportyf doel: ek wol er mei syn dielname orgaandonaasje ûnder de oandacht bringe.
De donorlever hat him it libben rêden. Alle reden foar him om oaren it belang fan orgaandonaasje dúdlik te meitsjen. Ek wol er minsken dy't in orgaandonaasje nedich hawwe, in hert ûnder de riem stekke.


title: Ferkearskontrôle Ljouwert: ferskate boetes útdield

maintext:
By ferkearskontrôles yn Ljouwert binne tiisdeitenacht trije bestjoerders oanhâlden. In 73-jierrige man út Nes, gemeente Hearrenfean, waard op de Surinamestrjitte oan de kant set. Hy ried mei in ûnjildich ferklearre rydbewiis. Der is proses-ferbaal opmakke fan dit misdriuw. De man ried ek noch mei twa glêde bannen.
In 18-jierrige Ljouwerter waard op de Spanjaardsleane trappearre op riden sûnder rydbewiis. Hy krige in proses-ferbaal, in taksy hat him nei hûs brocht.
By de kontrôle fan in auto op de Oostergowei naaide de passazjier út. De plysje hâlde him nei in koarte efterfolging oan. De 51-jierrige Ljouwerter hie harddrugs by him. De man sit noch fêst foar fierder ûndersyk, de drugs binne yn beslach naam.


title: "De Postcode Loterij-truck stiet it hiele jier yn Fryslân"

maintext:
"It is as stiet de truck fan de Postcode Loterij it hiele jier yn Fryslân", sei kommissaris fan de Kening Arno Brok freed by de nijjiersresepsje fan de provinsje Fryslân. Hy doelde dêrmei fansels op it jildfeest yn Eastermar en de aktiviteiten dy't yn in ramt fan Ljouwert-Fryslân 2018 stean te gebeuren.
Brok fielt himsels ek ien fan de ambassadeurs om Ljouwert-Fryslân ta in sukses te meitsjen. "Dochs sil it net foar elkenien in jubeljier wurde kinne", stelde de kommissaris en ferwiisde nei de geweldsdelikten yn ús provinsje wêrby't yn 2017 tsien minsken om it libben kamen.
Ek spruts Brok syn meilibben út nei famylje en freonen fan Remon Bruinsma. Op de resepsje kamen ek dit jier wer hûnderten Fryske prominenten en 'gewoane' Friezen ôf.


title: Romme oerwinning foar kuorballers SCO op Tweemaal Zes

maintext:
De kuorballers fan SCO hawwe sneontejûn de kompetysjewedstriid tsjin Tweemaal Zes út Maartensdijk mei dúdlike sifers wûn. De partij yn de haadklasse, dy't ôfwurke waard yn sportsintrum De Steense yn Wolvegea, einige yn in 29-18 oerwinning foar de ploech út Aldeholtpea.
By rêst stie de thúsklup al op in komfortabele foarsprong fan 15-10. Yn de twadde helte boude SCO de skoare noch fierder út en stapte úteinlik mei 29-18 fan it fjild.


title: FOTO: Nijjiersdûken yn Fryslân, in frisse start fan it jier

maintext: Hûnderten Friezen binne it nije jier úteinset mei in frisse nijjiersdûk. Fan Flylân oant Wolvegea en fan Harns oant It Hearrenfean weagen entûsjastelingen harren yn it kâlde wetter. Alle dûken ferrûnen sûnder ynsidinten.


title: Douwes fan nominaasjelist Vrouw in de Media Award helle

maintext:
De organisaasje fan de Vrouw in de Media Award hat Jenny Douwes fan Drachten fan de list mei nominearren ferwidere. Neffens Janneke van Heugten, lid fan de organisaasje, wie der net genôch bekend oer de achtergrûn fan Douwes.
Jenny Douwes kaam yn desimber wiidweidich yn it nijs by de blokkade fan it Swarte Pite-protest by De Jouwer. Neffens Van Heugten wie Douwes by de organisaasje foardroegen omdat se bern beskermje woe by it protest. Van Heugten koe Jenny hielendal net. Doe't se op syk gong nei ynformaasje, waard al gau dúdlik dat Douwes in soad yn de media west hie. Dat like har genôch om har op de list fan nominearren foar de award te setten.
Neffens Van Heugten die letter bliken dat der mooglik in ferbân is tusken de rol fan Douwes by it protest en eventuele strafbere feiten, lykas it blokkearjen fan de iepenbiere dyk, it feroarsaakjen fan gefaar op de dyk en it tsjinhâlden fan in betôging. Omdat it ûndersyk dêrnei nei alle gedachten net klear wêze sil foar de útrikking fan de award (mids febrewaris), hat de organisaasje besletten om de nominaasje yn te lûken, seit Van Heugten. Neffens har hat dat neat te krijen mei de eventuele miening dy't Douwes derop neihâldt of druk dy't op de organisaasje útoefene is.
Van Heugten jout wol ta dat se skrokken en skokt is troch de grutte oandacht foar de nominaasje fan Jenny en it ynlûken hjirfan op de sosjale media.


title: Kjeld yn Kanada: Hoe hâlde je in buorkerij draaiende by -34C

maintext:
Hoe hâlde je in buorkerij draaiende at der bûten in gefoelstemperatuer fan -24 oant -34 is. Lokkigernôch hoege wy ús yn Fryslân dêr net al te faak drok oer te meitsjen, mar Friezen om utens yn Kanada en de VS moatte har dizze dagen goed ynpakke. Lykas Jetske Boer út Kitchener yn Ontario Canada. De âld-Kûbaarder runt tegearre mei har man Henry Boer in melkfeebedriuw. Se binne wol wat wend nei al dy jierren yn Kanada, mar de kjeld fan de ôfrûne dagen is dochs wol wat oars.
"Ast in protte klean oan hast is it goed te dwaan," sa fertelt Jetske Boer fia de whatsapp oan de online redaksje fan Omrop Fryslân. "It gesicht is it earste dêr'tst oan fernimme kinst hoe kâld it wier is." Op it momint fan appen is it yn Ontario sa'n -14 graden, mei in gefoelstemperatuer fan -24. "Ast dwaande bist dan kinst dy goed waarm hâlde, mar ast stilstiest dan wurdst hiel fluch kâld. In mûtse en wanten binne ferplichte."
De kjeld oan de eastkust fan Canada en de VS duorret no al in tal wiken, en ek mei de jierwiksel moasten in soad minsken harren plannen oanpasse. "Guon fjoerwurkshows wiene ôfsein fanwege it kâlde waar, mar by ús thús koene wy noch krekt wat fjoerwurk ôfstekke. Net te lang bûten wêze, dan kin it krekt."
Henry Boer by syn bedriuw yn Kanada
Nuchtere Kanadezen
It is opfallend hoe goed as de Kandezen har witte oan te passen oan de ekstreme kjeld. Yn Nederlân leit it lân al nei in pear snieflokjes stil, mar yn Kanada liket it mantra 'nuchter bliuwe' by elkenien bekend. "Ofrûne sneontejûn hiene wy hjir yn de buert in Family Fun Night, mei in iisbaan bûten en fjoerwurk, om healwei njoggenen jûns, dêr wiene nettsjinsteande de kjeld in protte minsken," fertelt Boer. "Wy binne wol wat wend: op skoalle duorje de pauzes koarter of se wurde binnen hâlden." Lokkigernôch foar de bern fan de famylje Boer hawwe se no noch eefkes krystfakânsje.
Hurder wurkje op de buorkerij
Jetske en Henri Boer hawwe in melkfeehâlderij, en mei de ekstreme temperatueren soarget dat foar in soad ekstra wurk en noed. "Us jongfeestâl is âld en der rint net genôch fee yn om it waarm genôch te hâlden. Hjirtroch befrieze dan bygelyks de wetterbakken." Ek moatte de trekkers allegearre binnen stean, of se wurde sels oan de ferwaarmer set. "Oars soene se net starte."
Ontario hat de ôfrûne wiken ek in soad snie hân. It lân leit bedobbe ûnder in dik wyt pak. "It is dreech ast de stâldoar iependwaan wolst en deryn ride wolst, want troch de kjeld komt der allegearre mist op en sjochst hielendal neat mear." Mar dan moatte jo fansels wol earst dy doar iepen krije: "troch it pak snie is dat in útdaging, dy moat faak earst oan de kant skood wurde."
"Dizze kjeld graach!"
Dochs is Jetske dúdlik as wy har freechje oft se miskien ruilje wol mei ús reinige donkere dagen. "Dizze kjeld graach! De sinne skynt en wy kinne nei bûten, ek al is it koart!"


title: Lichem fermiste Remon Bruinsma fûn yn wetter Prinsetún

maintext:
It lichem fan de fermiste Remon Bruinsma is teplak. It lichem dat moandeitemiddei fûn is yn it wetter fan de Prinsetún yn Ljouwert, is it stoflik omskot fan de fermiste 18-jierrige studint fan De Westereen. Dat hat de plysje niiskrekt offisjeel bekend makke.
It lichem waard moandeitemiddei fûn yn it wetter oan de Noardersingel troch in foarbygonger, dy't mei de hûn te kuierjen wie. Plysje en brânwacht kamen manmachtich nei it plak fan de fynst. Nei de identifikaasje koe de plysje mei wissichheid sizze dat it om de 18-jierrige studint giet. In famyljelid hat Remon identifisearre.
Remon Bruinsma waard al sûnt 1 desimber fermist, doe't er in nacht op stap gong mei freonen yn Ljouwert. De ôfrûne wiken waard der mei man en macht nei him socht.


title: Nije koälysje moat ein meitsje oan politike ûnrêst It Amelân

maintext:
De gemeente Amelân hat moandeitejûn in nij kolleezje oansteld. De fraksjes fan Algemeen Belang Ameland (ABA), CDA, PvdA en VVD foarmje de nije koälysje. Piet IJnsen (ABA) en Joop Lodewijks (CDA) binne as wethâlders beneamd. Binnen de eardere koälysje fan Algemeen Belang Ameland en Ameland '82 wie foarige wike ûnrêst ûntstien, doe't bekend waard dat in riedslid fan ABA nei de ferkiezings in oerstap meitsje wol nei de CDA. Ameland '82 sei dêrom it fertrouwen op.
In wike letter is dy partij lykwols yn de opposysje bedarre. Fraksjefoarsitter Rudolf Teuben fan Ameland 82 neamt it 'beschamend' dat harren wethâlder Peter Pot op dizze wize ôfskied nimme moat.


title: Wetterskip ynspektearret wetterkearingen mei iPads

maintext: Meiwurkers fan it Wetterskip Fryslân binne wer begûn mei de jierlikse ynspeksje fan de regionale wetterkearingen yn Fryslân en it Grinzer Westerkwartier. Mei help fan digitale kaarten op iPads dy't se by harren hawwe, kontrolearje de meiwurkers de kommende wiken 3.200 kilometer oan kaden en kearingen. Se sjogge oft der skea is oan de kaden en oft de eigeners de kaden goed ûnderhâlden hawwe. Se sjogge ek nei de kwaliteit fan de gersmatte en oft der gjin ôffal of oar guod op de kaden leit.


title: Jonkhear Cees van Eysinga ferstoarn

maintext:
Jonkhear Cees van Eysinga út Sint-Nyk is tiisdeitenacht ferstoarn. Van Eysinga wie rom tweintich jier lang keamerhear fan de keninginne: earst foar keninginne Juliana, letter foar keninginne Beatrix.
Ek wie er op meardere plakken aktyf as predikant. Van Eysinga wie as bestjoerder belutsen by ferskate organisaasjes, wêrûnder it Frysk Hynstestamboek. Hy wie de oprjochter fan de stichtingen Alde Fryske Tsjerken en Behoud Kerkelijke Gebouwen.
Jonkhear Van Eysinga is 94 jier wurden. Syn frou − Maria van Harinxma thoe Slooten − ferstoar trije jier lyn. Van Eijsinga wenne de lêste jierren yn in fersoargingshûs yn Aldemardum.